title: Hongwu

text: Hongwun aikana Kiinaan laadittiin uusi lainsäädännön kodifikaatio, jota pidettiin yhtenä aikakauden suurimmista saavutuksista. Ming-dynastian virallisessa historiateoksessa mainitaan, että jo vuonna 1364 monarkia alkoi laatia lakikokoelmaa. Kokoelma tuli tunnetuksi nimellä "Suuren Mingin laki" tai "Suuren Mingin lait" (大明律). Keisari omisti paljon aikaa projektille ja tähdensi ministereilleen, että lakikokoelman oli oltava helposti ymmärrettävä, ettei kukaan virkamies voisi käyttää hyväkseen lain aukkoja tulkitsemalla sitä tahallisesti väärin. Mingin laissa perhesuhteet saivat osakseen paljon huomiota. Aikaisempaan Tang-dynastian lakiin verrattuna uusi laki paransi huomattavasti orjien asemaa. Tang-dynastian lain mukaan orjia pidettiin yhtenä kotieläinten lajina, ja jos joku vapaa kansalainen tappoi orjan, häntä ei rangaistu mitenkään. Ming-dynastian laki sitä vastoin suojeli sekä orjia että vapaita kansalaisia.


title: Hongwu

text: Oppineiden virkamisten vaikutuksesta keisari Hongwu omaksui kungfutselaisen käsityksen, jonka mukaan kauppiaat olivat yhteiskunnan loisia. Hänen mielestään maatalouden piti olla maan vaurauden perustana ja kauppa oli häpeällistä. Tämän vuoksi Ming-kauden talouspolitiikka suosi maataloutta, toisin kuin mongolivaltaa edeltäneen Song-dynastian talouspolitiikka, joka oli luottanut kaupasta ja kauppiailta saataviin verotuloihin. Hongwu tuki myös omavaraisten maatalousyhteisöjen perustamista.


title: Hongwu

text: Hänen asenteensa kauppiaita kohtaan ei kuitenkaan vähentänyt heidän lukumääräänsä. Päinvastoin kauppa vilkastui merkittävästi hänen valtakaudellaan, sillä teollisuus laajeni kaikkialla Kiinassa. Kaupan vilkastuminen johtui osittain joidenkin seutujen maaperän heikosta laaduista ja ylikansoituksesta, joiden vuoksi monien oli jätettävä kotinsa ja etsittävä toimeentulonsa kaupasta.


title: Hongwu

text: Keisari Hongwun määräyksestä Nankingiin, Yunnaniin, Guangdongiin ja Fujianiin rakennettiin useita moskeijoita, ja hän asetti moskeijoihin kirjoituksia, joissa ylistettiin profeetta Muhammadia. Hän jälleenrakennutti myös Nankingin Jinjue-moskeijan, ja kaupunkiin muutti hänen aikanaan monia Hui-kiinalaisia.


title: Hongwu

text: Hänen armeijassaan oli kenraaleina kymmenkunta muslimia, ja hän itse myös kirjoitti ylistyskirjoituksen islamin, profeetan ja Allahin kunniaksi. Historioitsija Jing Chee Tangin mukaan keisari Hongwu itse olikin muslimi.


title: Hongwu

text: Keisari Hongwu ei ollut interventionisti. Kun vietnamilaiset tunkeutuivat Champaan, hän kieltäytyi puuttumasta asiaan muutoin kuin nuhtelemalla vietnamilaisia asiasta; sotatoimiin Kiinan ulkopuolella hän kieltäytyi ryhtymästä. Erityisesti hän varoitti seuraajiaankin ryhtymästä sotilasoperaatioihin kunnian ja valloitusten vuoksi ja kehotti heitä käyttämään sotavoimia vain puolustautumiseen ulkomaisilta barbaareilta. Tärkeimpänä hän piti maan puolustamista rong- ja beidi-kansoja vastaan.


title: Hongwu

text: Hongwu käytti kuitenkin ankaria sanoja niitä vastaan, jotka yrittivät uhata Kiinaa. Kun japanilaiset merirosvot tekivät ryöstöretkiä Kiinaan, hän lähetti japanilaisille viestin, jonka mukaan hänen armeijansa tulisi "vangitsemaan ja hävittämään täydellisesti teidän rosvonne ja sitomaan kuninkaanne".


title: Hongwu

text: Vaikka paperiraha otettiin käyttöön Hongwun aikana, sen kehitys oli vähällä tukahtua alkuunsa. Koska Hongwu ei ymmärtänyt inflaatiota, paperirahaa laskettin liikkeeseen niin paljon, että vuonna 1425 oli palattava kuparirahaan, koska paperirahan arvo oli enää 1/70-osa alkuperäisestä.


title: Hongwu

text: Ming-dynastian alkuaikoina ja varsinkin Hongwun aikana Kiinan väkiluku kasvoi nopeasti, osittain sen vuoksi, koska keisarin maareformin ansiosta ravinnon tarjonta kasvoi suuresti. Dynastian loppuun mennessä väkiluku oli kasvanut noin 50 %. Tähän vaikuttivat myös maatalouden tekninen kehittyminen, jonka pani alulle maataloutta suosiva dynastia, joka oli tullut valtaan talonpoikaiskapinan tuloksena.


title: Hongwu

text: Keisari Hongwu kuoli 24. kesäkuuta 1398, 69-vuotiaana, hallittuaan 30 vuotta. Hänen kuolemansa jälkeen hänen lääkäreitään rangaistiin. Hänet haudattiin Ming Xiaolingin mausoleumiin Nankingin itäpuolelle.


title: Hongwu

text: Historioitsijat pitävät Hongwua yhtenä Kiinan merkittävimmistä keisareista. Ebery ilmaisi asian näin: "Harvoin on Kiinan historian kulkuun niin suuresti vaikuttanut yksi persoonallisuus kuin oli Ming-dynastian perustajan, Zhu Yuanzhangin laita." Hänen valtaannousunsa oli nopea huolimatta hänen köyhästä ja vaatimattomasta taustastaan. Yhdessätoista vuodessa hän tuli täysin varattomasta munkista Kiinan mahtavimmaksi sotaherraksi. Viisi vuotta myöhemmin hänestä tuli Kiinan keisari. Simon Leys luonnehtii häntä näin:


title: Hongwu

text: -'huonosti koulutettu talonpoikainen seikkailija, toiminnan mies, rohkea ja ovela taktikko, näkemyksellinen mieli, monessa suhteessa luova nero; luonnollisesti raakana, kyynisenä ja säälimättömänä hän lopulta osoitti vainoharhaisuuden oireita ja oli ainakin lähellä psykopatiaa.


title: Ei paniikkia

text: ”Ei paniikkia” on Scandinavian Music Groupin tammikuussa 2014 julkaistun "Terminal 2" -nimisen seitsemännen studioalbumin toinen single, joka julkaistiin 29. marraskuuta 2013. Kappaleen on SMG:lle tyypilliseen tapaan säveltänyt Joel Melasniemi ja sanoittanut Terhi Kokkonen.


title: Ei paniikkia

text: Melasniemen ja Kokkosen ohjaama musiikkivideo julkaistiin ennakkoon päivää ennen singlen virallista julkaisupäivää, 28. marraskuuta.


title: Mark Elder

text: Sir Mark Elder CBE (s. 2. kesäkuuta 1947 Hexham, Northumberland) on brittiläinen oopperaa ja sinfonista ohjelmistoa johtava kapellimestari. Hän toimi Englannin kansallisoopperan musiikillisena johtajana vuosina 1979–1993 ja samassa asemassa Rochesterin filharmonisessa orkesterissa 1989–1994. Syyskuussa 2000 Elder aloitti toiminnan Hallé-orkesterin musiikillisena johtajana. Hänellä on myös ollut päävierailijakapellimestarin asema Birminghamin kaupungin sinfoniaorkesterissa (1992–1995), ssa ja London Mozart Playersissa.


title: Mark Elder

text: Elder on työskennellyt lisäksi sellaisten johtavien sinfoniaorkestereiden kuin Berliinin filharmonikkojen, Orchestre de Parisin, Chicagon sinfoniaorkesterin, Bostonin sinfoniaorkesterin, Concertgebouw-orkesterin, Münchenin filharmonikkojen ja Lontoon sinfoniaorkesterin kanssa. Elder on esiintynyt vuosittaisella tasolla BBC:n Proms-festivaalilla Lontoossa. Hänestä tehtiin Brittiläisen imperiumin ritarikunnan komentaja vuonna 1989, ja hänet lyötiin ritariksi 2008. Hän voitti Olivier-palkinnon vuonna 1991 työstään Englannin kansallisoopperassa, ja toukokuussa 2006 hän sai nimityksen "vuoden kapellimestariksi" Royal Philharmonic Societylta, jonka kunniajäsen hän on ollut vuodesta 2011.


title: Erik Kraska

text: Erik Kraska (s. 10. tammikuuta 1982) on yhdysvaltalainen jääpallomaalivahti, joka on edustanut Yhdysvalloissa Mississippi Mojo-seuraa ja kauden 2007-2008 ruotsalaista Helenelund IK:ta.


title: Erik Kraska

text: Erik Kraska opiskeli Gustavus Adolphus Collegessa Minnesotassa ja pelasi koulunsa jääkiekkojoukkueen maalivahtina kausina 2004-2007., Sen jälkeen hän siirtyi jääpallon pariin ja on pelannut Yhdysvaltain jääpallomaajoukkueen kokoonpanossa kaudesta 2008 lähtien kaikkiaan viisissä kisoissa. Vuoden 2009 kisat hän joutui jättämään väliin loukkaantumisen vuoksi.


title: Jääkärietappi

text:
Jääkärietappi, usein lyhyesti vain "etappi", tarkoitti laajassa merkityksessä yhtä jääkäriliikkeen toimintamuotoa, verkostoa, joka auttoi jääkäritarjokkaita ja komennustehtävissä olevia jääkäreitä liikkumaan Suomen eri osien ja Saksan Lockstedter Lagerin koulutuskeskuksen välillä. Suppeammin etapilla viitattiin verkoston yksittäisiin osiin. Nimityksen taustalla oleva saksan "etappe" on tukialuetta tai huoltoelimiä tarkoittava sotilastermi.
Jääkärikirjallisuudessa "Itäiseksi etapiksi" kutsutaan Nurmeksen ja Ylitornion välistä reittiä. "Läntinen etappi" alkoi Pyhäjärven ja Kärsämäen rajalla olevasta torpasta ja ulottui Tervolaan. Läntisen etapin toiminnan katkettua päätettiin perustaa "Pohjoinen etappi", jonka ainut varsinainen etappiasema sijaitsi Posiolla. Reittiin kuului levähdyspaikkoina yhden talon ohella kaksi tukkilaisten kämppää ja niittysauna.


title: Jääkärietappi

text: Ruotsin rajan yli etappitiet johtivat useista kohdista, pohjoisesta alkaen Muoniossa, Kangosjärvellä, Pellossa, Tengeliössä, Palovaarassa, Karungissa, Torniossa ja Haaparannalla. Merenkurkun yli kuljettiin Jepualta ja Voltista alkavilla etapeilla, joiden kohtaamispiste oli Holmön saarella. Kulkijoiden määrällä mitattuina tärkeimmät ylityspaikat olivat Kemin-Haaparannan sekä Tornion reitit. Kemin etapin paljastuttua ja Merenkurkun ollessa yhtenäisessä jäässä muodostui Etelä-Pohjanmaalta Uumajaan johtavan reitin merkitys suureksi.


title: Jääkärietappi

text: Etapin henkilökuntaan kuului huoltohenkilökuntaa, vapaaehtoisia paikallisoppaita ja pitempiä matkoja liikkuvia palkattuja oppaita. Saksasta komennettiin jääkäreitä etappien perustajiksi ja hoitajiksi. K. A. Wegelius esittelee läntisen etapin henkilöstön ja siihen kuuluneet 'etappiasemat' teoksessa Aseveljet I ja itäisen etapin vastaavasti teoksessa Aseveljet II. Etappiasemien lisäksi tai sijasta matkan aikana yövyttiin niittysaunoissa, ladoissa ja tilanteen salliessa kestikievareissa.


title: Jääkärietappi

text: Etapin oli kyettävä varustamaan matkan vaativuuteen ja olosuhteisiin nähden heikosti varustautuneita rekryyttejä esimerkiksi hiihtäen tapahtuvaa jäänylitystä varten. Etapilla kuljetettiin myös postia venäläisen postisensuurin ohi Helsingistä etappiteitä pitkin Ruotsiin johtavalla reitillä.


title: Jääkärietappi

text: Tornion etapin oli perustanut Eero Heickell (Kuussaari) jo vuoden 1915 alussa pfadfinder-kurssilaisten rajanylityksen tukemiseksi. Ensimmäisiä etapin henkilöstöön kuuluneita olivat Heickellin itsensä lisäksi veljekset Jonne ja Ossi Sundell sekä Tornion poliisilaitoksen ylikonstaapeli Toivo Jernstedt. Kemin etapin perustamisen jälkeen Tornio oli toissijainen, ja sitä käytettiin enimmäkseen vain Kemin reitin ollessa eri syistä pois käytöstä.


title: Jääkärietappi

text: Kemin etappi perustettiin 3. syyskuuta 1915, jolloin Heickell neuvotteli asiasta mm. Konstu Pietilän ja Arvi Hällforsin kanssa. Kemissä etappi sijaitsi "Juho Heiskasen" omistamassa matkustajakoti Osulassa. Kemin poliisilaitoksella oli suuri merkitys etapin toiminnan suojelijana. Kemin poliisipäällikkö komisario Linderoos kuului aktivisteihin ja myös muu henkilökunta "paria poikkeusta lukuunottamatta" oli toiminnalle myötämielistä. Etapin toiminnan keskeinen vastustaja puolestaan oli kaupungin rajavartio-osasto.


title: Jääkärietappi

text:
Hallan talo Hyrynsalmella oli Itäisen etapin reitin päätepiste. Halla kytkeytyi toisiin reitin etappitaloihin etelässä Ristijärvellä, pohjoisessa Taivalkoskella ja koillisessa Suomussalmella.
Hallan isäntä rakennutti tilansa läheisen "Saarijärven" saareen kämpän, jonka mukaan saartakin nimitettiin ensin vain aktivistipiireissä ja myöhemmin virallisestikin "Jääkärisaareksi". Itse Hallassa saattoivat jääkärit majoittua tilanteen mukaan muun väen joukkoon pirttiin tai yläkerran vinttikamariin, "salaisuuksien kopperoon".


title: Jääkärietappi

text:
Etapin johtajaksi saapui 1. lokakuuta 1916 johtaviin jääkäreihin ja pfadfindereihin kuulunut Friedel Jacobsson.
Etapit oli käynnistetty ja toimineet aktivistien voimin jääkärien värväyksen laajamittaiseen paljastumiseen saakka. Värväys keskeytettiin jääkäriliikkeen keskuskomitean päätöksellä vuoden 1916 vapun tietämissä venäläisten vangittua
kymmeniä aktivisteja ja osa heistä oli paennut pidätystä Ruotsiin. Värväyksen keskeyttäminen huolestutti jääkäripataljoona 27:n komentajaa, majuri Bayeria, joka suunnitteli jo toisenkin suomalaispataljoonan perustamista.


title: Jääkärietappi

text: Elo-syyskuussa 1916 Suomeen lähetettiin kahta etappireittiä hoitamaan yhteensä 27 jääkäriä. Tarkoitus oli ollut tehdä värväyksestä ja etapeista jääkärivetoisia sekä siirtää jääkärien puheissa aroiksi moititut siviiliaktivistit syrjään. Aktivisti Kai Donner kuitenkin esitti mallia, jossa aktivistit rahoittaisivat toiminnan ja värväisivät Saksaan menijät, kun taas jääkärit huolehtisivat etappilinjoista.


title: Jääkärietappi

text:
Marraskuun 1916 puoliväliin tultaessa osa etappijääkäreitä oli joutunut väistymään Ruotsiin, missä pidettiin
etapin uudelleenorganisointia käsittelevä kokous, jonka tuloksena syntyi lakanneiden itäisen ja läntisen etapin tilalle
näitä pienimuotoisempi ns. pohjoinen etappi. Kuuluisa Simon kahakka jääkäreiden ja heidän pidättäjiensä
välillä käytiin joulukuussa. Helmikuun vallankumous Venäjällä 1917 muutti jälleen olosuhteita: aktiivinen värväys ei enää jatkunut, vaikka yksittäisiä tarjokkaita hakeutui pataljoonaan vielä n. 50.


title: Lepäisit jo rauhassa, komisario Palmu

text: Lepäisit jo rauhassa, komisario Palmu on Mika Waltarin kirjoittama 61-sivuinen dialogipainotteinen elokuvakäsikirjoitus vuodelta 1963. Ohjaaja Matti Kassila laati kuvakäsikirjoituksen Eero Tuomikosken kanssa. Sen pohjalta oli tarkoitus tehdä neljäs komisario Palmu -elokuva, mutta hanke ei toteutunut.


title: Lepäisit jo rauhassa, komisario Palmu

text: Käsikirjoituksen tarinassa komisario Palmu on tutkimassa Shakespearen "Macbethin" ensi-illan aikana tapahtunutta murhaa. Veriteon tapahtumapaikka on Vanhan ylioppilastalon näyttämö. Hannu Salmi vertaa ideaa George Cukorin film noir -elokuvaan "Kaksoiselämää", jossa rikos tapahtuu kesken "Othellon". Tarinan aiheena on kiinteistökeinottelu.


title: Lepäisit jo rauhassa, komisario Palmu

text: Kassila piti käsikirjoitusta hankalana sovittaa elokuvaksi, koska se oli hänen mielestään liian puhepitoinen. Lisäksi vuoden 1963 alussa alkoi kaksi ja puoli vuotta kestänyt ammattinäyttelijöiden lakko, joka esti Joel Rinteen, Matti Raninin ja Leo Jokelan näyttelemisen elokuvassa. Palmu-sarjan jatkaminen romuttui siihen. Sen sijaan Kassila filmasi vielä 1960-luvun lopulla neljännen Palmu-elokuvan "Vodkaa, komisario Palmu". Waltari ei ollut mukana sen teossa, eikä elokuva liity mitenkään "Lepäisit jo rauhassa" -käsikirjoitukseen.


title: Lepäisit jo rauhassa, komisario Palmu

text: Matti Ranin kertoi eräässä haastattelussaan, että Kassila antoi hänelle mahdollisuuden ohjata "Lepäisit jo rauhassa, komisario Palmun", mutta lakko vei häneltä elokuvaohjaajan haaveet. "Lepäisit jo rauhassa, komisario Palmu" -käsikirjoituskopio on muun muassa Waltari-elämäkerran kirjoittajan Panu Rajalan hallussa, joka pitää sitä onnistuneena.


title: Lepäisit jo rauhassa, komisario Palmu

text: Palmu-tutkimusta tehneen elokuvatoimittaja Jussi Karjalaisen mukaan elokuvantekijät haaveilevat käsikirjoituksen toteuttamisesta. Samalla Karjalainen toteaa, että se on jokseenkin mahdotonta sopivien näyttelijöiden löytämisen vaikeuden vuoksi, sillä, kuten Hannu Salmikin sanoi, ”Palmua ei olisi voinut tehdä ilman Joel Rinteen, Leo Jokelan ja Matti Raninin panosta”. Joel Elstelä pitää kuitenkin filmin tekoa harkitsemisen arvoisena.


title: Jalkapallon Suomensarjan kausi 1962

text: Jalkapallon Suomensarjan kausi 1962 oli Suomen jalkapallon toiseksi korkeimman sarjatason kausi. Kausi pelattiin kolmena lohkona kaksinkertaisena sarjana. Lohkovoittajat nousivat Mestaruussarjaan kaudeksi 1963.


title: Jalkapallon Suomensarjan kausi 1962

text: Suomen jalkapallon sarjataulukoita


title: Kajsa Krook

text: Karin Maria (Kajsa) Krook (19. toukokuuta 1910 Helsinki – 10. marraskuuta 1977 Tukholma) oli suomalainen kirjallisuuden kääntäjä.


title: Bol (Kroatia)

text: Bol on kylä Bračn saarella Split-Dalmatian läänissä Kroatiassa. Boli on suosittu vesiurheilukeskus ja rantalomapaikka. Suositun siitä tekee piikin muotoinen hiekkaniemi Zlatni Rat. Rannan muoto ja rantaviivan pituus vaihtelevat tuuliolosuhteiden mukaan. Rantaviiva saattaa siirtyä jopa 500 metriä. Rannan tuulet tekevät siitä sopivan paikan leijalautailuun. Bolista tehdään myös opastettuja patikkaretkiä saaren korkeimmalle huipulle, Vidova Goralle.


title: Vintsent Dunin-Martsinkevitš

text: Vintsent Dunin-Martsinkevitš syntyi vuonna 1808 Venäjän keisarikunnan Minskin kuvernementin Babruiskin kihlakunnassa puolalais-liettualaiseen aatelissukuun. Joidenkin Neuvostoliion aikaisten tietosanakirjojen mukaan kirjailija syntyi kuitenkin jo vuonna 1807. Isänpuolen Łabędź-aatelissuvulla oli 1600-luvulla ollut maatila Smolenskin läänissä. Vintsentin vanhemmilla ei kuitenkaan ollut omaa maata, vaan he olivat vuokralla heidän lankonsa maalla; tämä oli katolisen Mogiljovin hiippakunnan arkkipiispa, myöhemmin Venäjän keisarikunnan roomalaiskatolinen metropoliitta. Vintsent kastettiin Babruiskin katolisen seurakunnan jäseneksi. Vuonna 1824 hän valmistui piirikoulusta Bobruiskissa. Hän opiskeli Pietarin yliopistossa, mutta tiedot opiskelujen loppuunsaattamisesta ovat epäselviä. Erään lähteen mukaan hän opiskeli lääketiedettä Vilnan yliopistossa.


title: Vintsent Dunin-Martsinkevitš

text: Dunin-Martsinkevitš onnistui julkaisemaan joitain valkovenäjänkielisiä teoksia Venäjän keisarikunnassa, vaikka hän joutuikin tuotantonsa johdosta tutkinnan ja tsaarin sensuurin kohteeksi. Dunin-Martsinkevitšiä pidetään valkovenäjänkielisen kirjallisuuden 1800-luvun puolivälissä alkaneen uuden aallon käynnistäjänä.


title: Vintsent Dunin-Martsinkevitš

text: Hän kirjoitti sekä valkovenäjän kielellä että puolaksi. Ensimmäiset julkaisut olivat vuonna 1841 esityksensä saaneet puolankieliset musiikkikomediat Minskin juutalaiselle amatööriteatterille. Kirjailijan ensiteos osin valkovenäjäksi (talonpoikien roolit) ja osin puolaksi (aateliston roolit) oli vuonna 1846 julkaistu oopperalibretto "Idylija" ().


title: Christian Sarron

text: Christian Sarron (s. 27. maaliskuuta 1955) on kilpauransa lopettanut ranskalainen ratamoottoripyöräilijä ja valmentaja. Hän voitti 250-kuutioisten sarjan maailmanmestaruuden vuonna 1984.


title: Christian Sarron

text: Christian Sarron varttui Clermont-Ferrandissa Ranskassa. Ratamoottoripyöräilyn MM-sarjaan Sarron osallistui ensimmäisen kerran vuonna 1976 350-kuutioisten Tšekkoslovakian ja Länsi-Saksan osakilpailuissa. Heti seuraavalla kaudella Sarron otti ensimmäisen MM-sarjan osakilpailuvoittonsa 250-kuutioisten Länsi-Saksan osakilpailussa ja oli kolme kertaa palkintopallilla 350-kuutioisten MM-sarjassa. Tämän jälkeen loukkaantumiset ja siirtyminen 500-kuutioisiin hidastivat Christian Sarronin kehittymistä. Hän ei ollut neljään seuraavaan kauteen kertaakaan MM-sarjassa palkintosijoilla ja kausi 1980 jäi häneltä jopa kokonaan MM-sarjan osalta väliin.


title: Christian Sarron

text: Christian Sarron palasi pienempiin luokkiin menestyksekkäästi kaudella 1982. Hän saavutti Suomen osakilpailussa voiton 250-kuutioisissa ja hopean 350-kuutioisissa. Hyvät esitykset toivat Sarronille tallipaikan Yamahalle 250-kuutioisiin täyden MM-sarjan kiertämiseen seuraavalla kaudella 1983. Sarron ajoi 11 osakilpailussa viisi kertaa palkintopallille ja oli kokonaissarjan toiseksi paras kuljettaja. Seuraava kausi 1984 oli Sarronin uran huippu. Hän ajoi kolmen osakilpailun voittoon ja oli kokonaispisteissä maailmanmestari.


title: Christian Sarron

text: 250-kuutioisten maailmanmestaruuskauden jälkeen Christian Sarron siirtyi jälleen 500-kuutioisiin. Tällä kertaa paremmalla menestyksellä. Heti seuraavalla kaudella 1985 500-kuutioisissa Sarron voitti yhden MM-osakilpailun ja oli kokonaissarjan kolmas. Tämän jälkeen Sarron ei yltänyt enää urallaan osakilpailuvoittoihin, mutta oli vielä kaudella 1989 MM-sarjan kolmas kokonaispisteissä. Viimeisen MM-osakilpailunsa Sarron ajoi kaudella 1992.


title: Christian Sarron

text: Ratamoottoripyöräilyn MM-sarjan lisäksi Christian Sarron on kilpaillut menestyksekkäästi Bol d'orin 24 tunnin ajoissa. Vuonna 1976 hänen joukkueensa oli kilpailun toinen ja vuonna 1994 hän voitti kilpailun veljensä Dominique Sarronin ja Yasutomo Nagain kanssa. He tekivät silloin kilpailun uuden matkaennätyksen 667 kierrosta Paul Ricardin radalla.


title: Christian Sarron

text: Kilpauran jälkeen Christian Sarron on toiminut Eurosportin moottoripyöräkilpailujen asiantuntijakommentaattorina sekä moottoripyöräilyn valmennus- ja johtotehtävissä. Hän on ollut Yamahan Superbike -joukkueen tallipäällikkö ja toimii nykyisin Yamaha Viltaïs Expérience Superstock -joukkueen valmentajana ja teknisenä asiantuntijana.


title: Dostana (vuoden 2008 elokuva)

text: Dostana (suomeksi ”Ystävyys”) on Tarun Mansukhanin ohjaama intialainen romanttinen komedia vuodelta 2008. Päärooleja näyttelevät Abhishek Bachchan, John Abraham ja Priyanka Chopra. Elokuva kuvattiin kokonaan Miamissa. "Dostana" oli keskinkertainen menestys.


title: Dostana (vuoden 2008 elokuva)

text: Kaksi heteromiestä esittää homoparia saadakseen vuokrattua asunnon Miamista. Molemmat ihastuvat kämppäkaveriinsa Nehaan ja yrittävät samaan aikaan vakuuttaa muut homoudestaan.


title: Dostana (vuoden 2008 elokuva)

text: "Dostana 2" ilmestynee vuonna 2014.


title: Me Itse

text: Me Itse ry on kehitysvammaisten oma valtakunnallinen yhdistys. Yhdistys puolustaa kehitysvammaisten ihmisoikeuksia. Kehitysvammaiset ihmiset itse päättävät yhdistyksen tavoitteista ja toiminnasta. Toimintaa ohjaa köyhyyden ja syrjäytymisen torjunnan ohjelma Puheista tekoihin.


title: Me Itse

text: Me Itsen tarkoituksena on edistää kehitysvammaisen ihmisen itsemääräämisoikeuden toteutumista, yhteiskunnallista yhdenvertaisuutta ja hyvää elämänlaatua.


title: Me Itse

text: Yhdistys perustettiin vuonna 1999. Yhdistystä edelsi Kehitysvammaisten Tukiliiton käynnistämä Kumppanuusprojekti. Se oli ensimmäinen hanke Suomessa, jonka vetäjinä toimivat kehitysvammaisiksi kutsutut henkilöt. Kumppanuusprojektin lopussa sen vetäjillä syntyi ajatus oman yhdistyksen perustamisesta. Projektin vetäjät kokivat, että kehitysvammaiset eivät saa riittävästi ääntään kuuluviin heitä itseään koskevissa asioissa. Yhdistyksen perustamisasiakirjan allekirjoitti 137 henkilöä. Tämä tapahtui Tampereella 26. helmikuuta 1999.


title: Me Itse

text: Me Itsen varsinaiseksi jäseneksi voidaan hyväksyä jokainen 15 vuotta täyttänyt kehitysvammainen henkilö, joka haluaa edistää yhdistyksen tarkoituksen toteuttamista ja hyväksyy nämä säännöt.


title: Me Itse

text: Kannatusjäsenenä voi toimia oikeuskelpoinen yhteisö, säätiö tai yksityinen henkilö, joka haluaa tukea yhdistyksen toimintaa.Tilanne 1.1. 2017


title: Me Itse

text: Me Itsen ylintä päätösvaltaa käyttää yhdistyksen kokous. Hallitus hoitaa yhdistyksen talous ja hallintoasioita. Johtoryhmä edustaa yhdistystä ja tekee edunvalvontatyötä.


title: Me Itse

text: Me Itse ry:n ylin päättävä elin on vuosikokous. Vuosikokouksessa päätetään yhdistyksen tavoitteista ja toiminnasta. Vuosikokous järjestetään kerran vuodessa ja siinä päätetään muun muassa henkilövalinnoista. Esimerkiksi johtoryhmän ja hallituksen jäsenet valitaan vuosikokouksessa äänestämällä. Kaikilla yhdistyksen varsinaisilla jäsenillä on vuosikokouksessa äänioikeus.


title: Me Itse

text: Hallitukseen kuuluu 3–5 varsinaista jäsentä sekä kaksi varajäsentä. Hallituksen toimikausi on kolme kalenterivuotta. Hallituksen jäsenten tulee olla oikeustoimikelpoisia henkilöitä, jotka hyväksyvät Me Itsen tarkoituksen. Hallituksen jäsenten tulee edistää ja kehittää kehitysvammaisten henkilöiden itsenäistä toimintaa yhdistyksessä ja sen ulkopuolella.Johtoryhmän muodostavat kolmeksi kalenterivuodeksi kerrallaan valittavat Me Itsen puheenjohtaja ja varapuheenjohtaja sekä vähintään 5 ja enintään 7 muuta jäsentä. Johtoryhmän jäsenten tulee olla kehitysvammaisia henkilöitä, jotka hyväksyvät Me Itsen tarkoituksen ja haluavat edistää ja kehittää kehitysvammaisten itsenäistä toimintaa yhdistyksessä ja sen ulkopuolella.


title: Me Itse

text: Johtoryhmän tehtävänä on suunnitella ja kehittää Me Itsen toimintaa siten, että se parhaalla mahdollisella tavalla edistää Me Itsen tarkoitusta. Johtoryhmä hoitaa Me Itsen edunvalvontatyötä ja pitää yhteyttä kehitysvammaisten ihmisten parissa toimiviin yhteisöihin, säätiöihin ja viranomaisiin.


title: Me Itse

text: Me itse ryhmät ovat Me Itse ry:n paikallisia toimintaryhmiä, jotka pyrkivät toiminnallaan vaikuttamaan paikalliseen päätöksentekoon. Me Itse ryhmiin kokoonnutaan säännöllisin väliajoin vaihtamaan ajatuksia ja pohtimaan vammaisia henkilöitä koskevia asioita. Tarkoituksena on keskustella ja vaikuttaa. Yhdessä opitaan toimimaan ja hallitsemaan erilaisia tilanteita.


title: Me Itse

text: Vuoden 2016 Helmikuuhun mennessä me itse ryhmiä oli yhteensä 34 paikkakunnalla, joista aktiivisesti toimivia oli Espoossa, Eurajoella, Haapavedellä, Haukiputaalla, Harjavallassa, Helsingissä, Huittisissa, Hyvinkäällä, Ilmajoella, Jyväskylässä, Kauhajoella, Kuopiossa, Kotkassa, Lahdessa, Lapissa, Lumijoki-tyrnävä-liminka, Merikarvialla, Mikkelissä, Mäntsälässä, Pohjois-Karjalassa, Porissa, Pyhäjärvellä, Raahessa, Rantasalmella, Riihimäellä, Rinnekodilla (vaikka onkin Espoossa, niin on silti omansa), Seinäjoella, Tampereella, Teuvalla, Turussa ja Vantaalla.https://www.tukiliitto.fi/toiminta/me-itse-ry/me-itse-on-kansalaisjarjesto/me-itse-ry-tavoiteohjelma/]


title: Olli Hiidensalo

text: Olli Abraham Hiidensalo (s. 2. helmikuuta 1991 Nummi-Pusula) on suomalainen ampuma- ja maastohiihtäjä. Hän edustaa ampumahiihdossa Lahden Hiihtoseuraa ja maastohiihdossa Vantaan Hiihtoseuraa. Hän kilpailee myös suunnistuksessa seuranaan Delta.


title: Olli Hiidensalo

text: Hiidensalo sijoittui 29:nneksi uransa ensimmäisessä ampumahiihdon maailmancup-kilpailussa, Östersundin normaalimatkalla marraskuussa 2013. Se on edelleen hänen paras maailmancupsijana (tilanne kauden 2017–2018 päätyttyä). Nuorten MM-kilpailuissa hän on ollut viestissä neljäs Torsbyssä 2010 ja normaalimatkalla 12:s Kontiolahdella 2012.


title: Olli Hiidensalo

text: Hiidensalo on osallistunut aikuisten arvokilpailuihin MM-kilpailuista 2015 lähtien. Hän sijoittui Pyeongchangin olympialaisissa 2018 pikakilpailussa 19:nneksi ja sekaviestissä kuudenneksi.


title: Olli Hiidensalo

text: Hiidensalo saavutti ensimmäiset ampumahiihdon aikuisten sarjan henkilökohtaiset SM-mitalinsa oltuaan toinen pikamatkalla ja takaa-ajossa 2013. Ampumahiihdossa Hiidensalo on voittanut viestin Suomen-mestaruuden Lahden Hiihtoseuran joukkueessa vuosina 2012, 2014, 2015, 2016 ja 2017. Maastohiihdon SM-viestikultaa hän on voittanut Vantaan Hiihtoseuran joukkueessa vuosina 2012 ja 2017.


title: Olli Hiidensalo

text: Hiidensaloa valmentaa fysiikkapuolella Jarmo Punkkinen.


title: Bocchus

text: Bocchus oli Mauretaniann kuningas100-luvulla eaa. Hänet tunnetaan lähinnä osallisuudestaan Jugurthan sotaan Numidian kuningas Jugurthan puolella.


title: Bocchus

text: Bocchus oli avioitunut Juguthan tyttären kanssa, mutta sodan alkaessa hän lähetti kuitenkin lähettiläitä Roomaan tarjoten näille liittolaisuutta. Tähän ei kuitenkaan suostuttu ja Bocchus päätyi auttamaan Jugurthaa antaen tälle kahdesti joukkojaan vuosina 108 ja 106 eaa. Toisella kerralla hän otti maksuna avustaan haltuunsa Jugurthan hallitseman Numidian länsiosat. Bocchus päätyi kuitenkin pettämään Jugurthan vangiten tämän ja luovuttaen hänet roomalaisille. Tästä muodostui myös liittolaisuussuhde Rooman kanssa ja siitä lähtien Rooman armeijassa palveli numidialaisten ohella myös mauretanialaisia joukkoja palkkasotilaina. Bocchus eli vähintään vuoteen 91 eaa., mutta kuoli hieman myöhemmin. Hänen kuoltuaan kuningaskunta jakautui ilmeisesti kahteen osaan, vanhaan Mauretaniaan ja läntiseen Numidialta saatuun alueeseen. Itäistä osaa hallinnut Bogud mainitaan joissakin lähteissä Bocchuksen poikana.


title: Suomen arkkitehtuuripolitiikka

text:
Suomen arkkitehtuuripolitiikka eli "Valtioneuvoston arkkitehtuuripoliittinen ohjelma" asettaa tavoitteet arkkitehtuuria edistäville julkisen vallan toimenpiteille. Ohjelma hyväksyttiin valtioneuvostossa 17.12.1998. Siinä linjataan esimerkiksi rakennusperinnön vaalimisesta ja sen arvon ylläpitämisestä ja lisäämisestä, arkkitehtonisesti kestävän uudisrakentamisen edistämisestä ja kansainvälisen kilpailukyvyn kehittämisestä.
Suomen arkkitehtuuripolitiikka tukee maankäyttö- ja rakennuslain määrittelemiä tavoitteita.


title: Suomen arkkitehtuuripolitiikka

text: Kansallisen tason ohjelman lisäksi on olemassa alueellisia arkkitehtuuripoliittisia ohjelmia, esimerkiksi Hämeen arkkitehtuuriohjelma "Harkiten hyvää tulee" (2007) ja Lahden arkkitehtuuripoliittinen ohjelma "Apoli" (2010).


title: Kóstas Manolás

text: Konstantínos ”Kóstas” Manolás (, s. 14. kesäkuuta 1991 Náxos, Kreikka) on kreikkalainen jalkapalloilija. Hän edustaa italialaista AS Romaa ja on pelipaikaltaan keskuspuolustaja.


title: Kóstas Manolás

text: 1. heinäkuuta 2012 Manolás siirtyi ilmaisella siirrolla Olympiakosiin. Hän solmi seuran kanssa kesään 2016 asti ulottuvan sopimuksen. Hän pelasi ensimmäisen ottelunsa joukkueessa PAS Gianninaa vastaan. 2014 Manolás siirtyi AS Romaan. Siirtosumman huhuttiin olevan 12 miljoonaa euroa.


title: Urpo Kangas

text: Urpo Pekka Antero Kangas (31. elokuuta 1951 Sammatti) on Helsingin yliopiston siviilioikeuden emeritusprofessori.


title: Urpo Kangas

text: Kankaan vanhemmat ovat rovasti Rainer Kangas ja terveydenhoitaja Eini Pohjolainen. Hän tuli ylioppilaaksi Orimattilan lukiosta 1971 ja valmistui Helsingin yliopistosta oikeustieteen kandidaatiksi 1975, lisensiaatiksi 1978 ja tohtoriksi 1985, jolloin hän sai myös varatuomarin arvon. Kangas toimi Suomen Akatemian tutkimusapulaisena 1974–1975 ja vanhempana tutkijana 1989–1990. Helsingin yliopiston siviilioikeuden vt. assistenttina hän työskenteli 1976 ja 1977, yksityisoikeuden vt. amanuenssina 1976, yleisen oikeustieteen vt.assistenttina 1977–1978 ja Turun yliopiston yksityisoikeuden apulaisprofessorina 1983–1987. Helsingin yliopiston perhe- ja perintöoikeuden dosentti hän oli 1984–1987, siviilioikeuden apulaisprofessori 1987–1999 ja vt. professori 1988–1989 sekä vuodesta 1999 siviilioikeuden, erityisesti perhe- ja perintöoikeuden professori. Suomalaisen tiedeakatemian jäsen Kangas on ollut vuodesta 1994. Hänen erikoisalojaan ovat perintöoikeus, testamenttioikeus, avioliitto-oikeus, henkivakuutus, nimioikeus, lapsioikeus ja holhousoikeus.


title: Urpo Kangas

text: Sotilasarvoltaan Kangas on reservin vänrikki (1979). Hänen puolisonsa vuodesta 1971 on Helena Pikkarainen.


title: R. Alex Anderson

text: R. Alex Anderson (1894 Honolulu – 1995) oli yhdysvaltalainen lauluntekijä. Hänen sävellystuotantonsa kattaa lähes 200 laulua. Hän oli liikemies ja ensimmäisen maailmansodan veteraani. Hänellä ei ollut muodollista musiikkikoulutusta, eikä hän puhunut havaijin kieltä. Hänen ensimmäinen sävellyksensä oli "Haole Hula" (1927), josta tuli hitti ja joka myös oli hänen henkilökohtainen suosikkinsa. Hänen tunnetuin laulunsa on joululaulu "Mele Kalikimaka", jonka lisäksi muita tunnettuja sävelmiä ovat "Lovely Hula Hands", "Lei of Stars" ja "Coconut Island".


title: R. Alex Anderson

text: Anderson otettiin Hawaiian Music Hall of Fameen vuonna 1998.


title: Silo (yritys)

text: Kudos Oy Silo, 1960-luvun lopulta alkaen Silo Oy, oli Turussa vuodesta 1928 vuoteen 1986 toiminut naisten alusvaatteita ja muita trikoopohjaisia valmisvaatteita tuottanut yritys.


title: Silo (yritys)

text: Silon perusti Kestilän Pukimon johtajana toiminut August Laurén aluksi Kestilän tehdastiloihin, joista yritys muutti jatkuvasti suurempiin tiloihin kunnes sai 1942 modernit tuotantotilat Kupittaalle. Kupittaan tehdas ja varasto tuhoutuivat tulipalossa maaliskuussa 1954, mutta jo seuraavana vuonna valmistui uusi tehdasrakennus. Silon kiinteistöjä on 1990-luvulla modernisoitu ja laajennettu Turku Science Parkiin kuuluvaksi "ElektroCityksi".


title: Silo (yritys)

text: Silo siirtyi 1960-luvun alussa konsuli Valde Vainion omistukseen. Vuonna 1975 Antti ja Liisa Lindgrén ostivat taloudellisissa vaikeuksissa olleen Silon ja onnistuivatkin tervehdyttämään yritystä jossain määrin, mutta työntekijämäärä väheni kuudessa vuodessa noin puoleen.


title: Silo (yritys)

text: Naisten alusvaatteet pysyivät yrityksen päätuotteina 1970-luvulle asti, mutta 1960-luvulla alettiin suunnitella ja valmistaa alusvaatteita myös miehille ja lapsille. Miesten paitoja Silo oli valmistanut jo 1930-luvulta lähtien. Silon käyttämiä vaatesuunnittelijoita olivat 1930–1940-luvuilla Hilkka Palojoki ja myöhemmin muiden muassa Elli Korppi, Paula Häiväoja, Irja Leimu, Sirkkaliisa Levo, Marja-Liisa Sulin, Soili Hannula ja Anneli Lehtonen.


title: Silo (yritys)

text: Silo oli suurimmillaan 1950-luvulla, jolloin se työllisti noin 800 henkeä ja oli Suomen Trikoon jälkeen Suomen toiseksi suurin trikoovalmistaja. 1970-luvulla Silon tehtaissa Turussa, Yläneellä ja Mynämäellä työskenteli noin 600 henkeä. Tuolloin yritys myi tuotteitaan Suomen lisäksi Ruotsiin ja Neuvostoliittoon, mutta 1980-luvulla idänkaupan osuus väheni ja teki tilaa viennille Keski-Eurooppaan. Tämä ei riittänyt pelastamaan yhtiötä, vaan se teki konkurssin keväällä 1986.


title: Silo (yritys)

text: Yritys tunnettiin pitkäaikaisesta iskulauseestaan "Silo luo suloa", jonka keksi yritykseen vuonna 1935 mainospäälliköksi palkattu Olavi Paavolainen.


title: Mauno Kangasniemi

text: Mauno Johannes Kangasniemi (3. huhtikuuta 1924 Alavus – 9. maaliskuuta 2017 Kauhajoki) oli Vaasan läänin maaherra 1978–1991 ja toimi sitä ennen kunnallishallinnon tehtävissä. Hän oli koulutukseltaan yhteiskuntatieteiden maisteri.


title: Jalkapallon Suomensarjan kausi 1963

text: Jalkapallon Suomensarjan kausi 1963 oli Suomen jalkapallon toiseksi korkeimman sarjatason kausi. Kausi pelattiin kolmena lohkona kaksinkertaisena sarjana. Lohkovoittajat nousivat Mestaruussarjaan kaudeksi 1964.


title: Aquiles Delle Vigne

text: Aquiles Delle Vigne on argentiinalainen pianisti. Hän piti ensimmäisen resitaalinsa 8-vuotiaana. 17-vuotiaana hän opiskeli Claudio Arraun johdolla ja voitti Grand Prix Albert Williamsin. Myöhemmin hän täydensi opintojaan Euroopassa Eduardo del Pueyon ja György Cziffran johdolla. Hän on kiertänyt muun muassa Japanissa, Australiassa, Yhdysvalloissa ja Meksikossa. Delle Vigne on aktiivinen konserttosolisti ja kysytty opettaja, joka on muun muassa opettanut Rotterdamin konservatoriossa. Hän on myös istunut eri kilpailujen tuomaristoissa.


title: Aquiles Delle Vigne

text: Delle Vigne esitti Vatikaanissa Johannes Paavali II:lle Olivier Messiaenin preludeja ja sai tästä kiitosta säveltäjältä. Delle Vigne on levyttänyt muun muassa EMI:lle, Harmonia Mundille ja Naxokselle. Hän asuu nykyisin Brysselissä puolisonsa Chantal Remyn kanssa. Parilla on kolme lasta.


title: Liettuan valtionsinfoniaorkesteri

text: Liettuan valtionsinfoniaorkesteri () on liettualainen orkesteri. Sen historia juontaa juurensa Gintaras Rinkevičiuksen vuonna 1988 perustamaan nuorten muusikkojen ryhmään, joka piti ensimmäisen konserttinsa 30. tammikuuta 1989. Sinfoniaorkesteri sai nykyisen nimensä kymmenen vuotta myöhemmin. Tällöin se piti ensimmäisen konserttinsa uudessa 1000-paikkaisessa Vilnan kongressikonserttisalissa.


title: Howard McGhee

text: Howard McGhee (6. maaliskuuta 1918 Tulsa, Oklahoma – 17. heinäkuuta 1987 New York, New York) oli yhdysvaltalainen jazz-trumpetisti. Alun perin hän soitti klarinettia ja tenorisaksofonia, eikä hän aloittanut trumpetinsoittoa ennen kuin vasta 17-vuotiaana. Hän teki yhteistyötä Lionel Hamptonin (1941), Andy Kirkin (1941–1942), Charlie Barnetin (1942–1943) ja sitten taas Kirkin kanssa sekä lyhyesti Georgie Auldin ja Count Basien kanssa ennen matkustamista Kaliforniaan Coleman Hawkinsin kanssa vuonna 1945. McGhee levytti Hawkinsin kanssa musiikkia, joka edustaa siirtymävaihetta swingistä bopiin. Hän pysyi Kaliforniassa vuoteen 1947 saakka.


title: Howard McGhee

text: Päihteidenkäyttö vaikutti McGheen uraan, ja hän oli epäaktiivinen suuren osan 1950-luvusta. Hän kuitenkin levytti jälleen 1970-luvun lopussa, vaikkakin oli tällöin jo pitkälti unohdettu.


title: Andy Kirk (muusikko)

text: Andy Kirk (28. toukokuuta 1898 Newport, KY – 11. joulukuuta 1992 New York, New York) oli yhdysvaltalainen jazz-tuubansoittaja ja -bassosaksofonisti.


title: Andy Kirk (muusikko)

text: Kirk oli menestyksekäs big band -johtaja 1930–40-luvuilla. Hän aloitti soittamisen Denverissä George Morrisonin yhtyeessä vuonna 1918. Vuonna 1925 hän muutti Dallasiin, jossa hän soitti Terrence Holderin Dark Clouds of Joyn kanssa. Vuonna 1929 Kirk aloitti tämän yhtyeen johtamisen, ja yhtyeen uudeksi nimeksi tuli Andy Kirk's Twelve Clouds of Joy. Toiminta siirtyi Kansas Cityyn. Yhtye levytti vuosina 1929–1930 muiden muassa Mary Lou Williamsin, Claude Williamsin ja Edgar Battlen kanssa. Levytyksiä ei tämän jälkeen muutamaan vuoteen julkaistu, mutta vuonna 1936 yhtye siirtyi New Yorkiin ja julkaisi hitin "Until the Real Thing Comes Along", jolla laulaa Pha Terrell. Tulevina vuosina Kirk teki yhteistyötä Dick Wilsonin, Floyd Smithin, Don Byasin, Harold Bakerin, Howard McGheen, Jimmy Forrestin, Fats Navarron ja Charlie Parkerin kanssa. Mary Lou Williams kuitenkin oli sekä solistina että sovittajana merkittävin yhtyeen kanssa esiintynyt muusikko.


title: Andy Kirk (muusikko)

text: Vuonna 1948 Kirk hajotti yhtyeensä. Palaaminen tapahtui kuitenkin vielä vuonna 1956. Kirk toimi myöhempinä vuosinaan muun muassa hotellin johdossa.


title: Andrew Kirk

text: Andrew tai Andy Kirk voi viitata seuraaviin henkilöihin:


title: Frances Lucey

text: Frances Lucey on irlantilainen sopraano. Hän opiskeli kotikaupungissaan Dublinissa. Hän sai ensin kiinnityksen Baijerin valtionoopperaan ja on sittemmin toiminut johtavana sopraanona Münchenin Staatstheater am Gärtnerplatzissa, jossa hän on esiintynyt Sandrinan roolissa "La finta giardinierassa" ja Marian roolissa "West Side Storyssa". Yhdysvalloissa Lucey on muun muassa pitänyt konsertteja Leon Botsteinin ja Amerikkalaisen sinfoniaorkesterin kanssa sekä laulanut Georg Friedrich Händelin "Messias-oratorion" esityksessä Philadelphian orkesterin kanssa.


title: Frances Lucey

text: Irlannissa Lucey on saavuttanut kriitikkojen suosiota oopperaesiintymisillään Wexfordin festivaalilla. Dublinin kanssa Lucey on muun muassa levyttänyt Charles Villiers Stanfordin requiemin. Hänen ensimmäinen soolo-CD:nsä, "Off to Philadelphia", koostuu irlantilaisista kansanlauluista, George Gershwinin ja Cole Porterin lauluista sekä spirituaaleista.


title: FC Viikkarit

text: FC Viikingit/2 on jalkapallojoukkue Helsingin Vuosaaren kaupunginosasta. Se kuuluu FC Viikinkien organisaatioon ja toimii seuran reservijoukkueena. Joukkue on perustettu vuonna 2007, ja se pelaa kaudella 2018 Kolmosessa. FC Viikkarien päävalmentajana toimii Viikinkien edustusjoukkueessa pitkään pelaajana vaikuttanut Aleksei Zhukov.


title: FC Viikkarit

text: Joukkue perustettiin vuonna 2007 tuolloin Veikkausliigassa pelanneen FC Viikinkien reservijoukkueeksi. Joukkueen nimeksi tuli FC Viikingit/2, ja se pelasi ensimmäiset kautensa Helsingin ja Uudenmaan piirin Kolmosessa. Kausina 2007–2011 joukkue oli Kolmosen keskikastia ja sijoittui sarjassa sijoille 5–9. Kaudeksi 2012 seura ryhtyi panostamaan kakkosjoukkueeseen entistä enemmän. Yhteistyötä edustusjoukkueen, kakkosjoukkueen ja juniorijoukkueiden välillä lisättiin, ja kakkosjoukkueen valmentajiksi palkattiin entiset Viikinki-pelaajat Aleksei Zhukov ja Vitali Suetov. Joukkue menestyikin hyvin Kolmosessa kaudella 2012, mutta jäi kuitenkin tasaisessa lohkossa neljänneksi vain kahden pisteen erolla lohkovoittaja FC POHUun.


title: FC Viikkarit

text: Kaudella 2013 Zhukovin johtama FC Viikingit/2 koostui pääosin Viikinkien A-junioreista ja muutamasta vanhemmasta pelaajasta. Joukkue menestyi hyvin sekä Kolmosessa että Suomen Cupissa. Cupissa se pudotti jatkosta mm. Kakkosessa pelaavat JäPS:n ja PKKU:n, mutta joutui viidennellä kierroksella lopulta taipumaan kauden päätteeksi Ykköseen nousseelle FC Jazzille. Joukkue johti Kolmosen lohkoaan suuren osan kautta, ja lohkovoitto sekä sen myötä nousu Kakkoseen varmistuivat sarjan viimeistä edellisellä kierroksella, kun joukkue voitti Itä-Helsingin paikalliskamppailussa Herttoniemen Toverit.


title: FC Viikkarit

text: Joukkue pelaa kaudella 2014 Kakkosen itälohkossa nimellä FC Viikkarit. Sen tavoitteena on menestyä kilpailullisesti Kakkosessa ja tukea pelaajien kehitystä tekemällä yhteistyötä edustusjoukkueen ja juniorijoukkueiden kanssa. Päävalmentajana jatkaa Aleksei Zhukov, joka teki joulukuussa 2013 seuran kanssa kauden 2014 kattavan jatkosopimuksen. Joukkueen kotikenttää tulevalle kaudelle ei vielä ole julkaistu. Kaudella 2013 joukkue pelasi kotiottelunsa Kartanon kentällä Nordsjön kartanon alueella. Kartanon kenttä ei kuitenkaan nykyisellään täytä Kakkosessa noudatettavia kenttämääräyksiä mm. katsomotilojen osalta, joten siellä ei ainakaan ilman merkittäviä muutoksia voida pelata tulevalla kaudella.


title: FC Myllypuro

text: FC Myllypuro oli Helsingin Myllypurossa toiminut jalkapalloseura. Seura perustettiin vuonna 2013, kun se erosi omaksi organisaatiokseen Marmiksen Kuulasta. Seuran edustusjoukkue nousi heti ensimmäisellä kaudellaan Kolmosesta Kakkoseen. Joukkue putosi Kakkosesta kauden 2015 päätteeksi, eikä osallistunut enää Kolmosen kaudelle 2016.


title: FC Myllypuro

text: FC Myllypuron päävalmentajana toimi venäläinen Ravil Sabitov, joka oli aikaisemmin työskennellyt muun muassa Venäjän alle 19-vuotiaiden poikien maajoukkueen sekä latvialaisen FC Daugavan päävalmentajana. Suuri osa seuran pelaajista oli ulkomaalaistaustaisia, mutta kaikki olivat kasvaneet Suomessa ja monet Itä-Helsingissä. Seuran tavoitteena oli nousta Ykköseen vuoteen 2018 mennessä.


title: Panosreaktori

text: Panosreaktori on yksi ideaalireaktorityypeistä. Reaktion lähtöaineet syötetään panosreaktoriin ennen reaktion käynnistämistä ja tyhjennetään reaktion loputtua. Panosreaktori vaatii hyvän sekoituksen, jotta reaktoriin ei muodostu lämpötila- tai konsentraatiogradientteja. Panosreaktori vaatii myös tyypillisesti lämmitys- tai viilennysvaipan.


title: Panosreaktori

text:
Panosreaktoreissa lähtöaineen konversion määrä tuotteeksi riippuu reaktioajan pituudesta. Mitä kauemmin reaktio on käynnissä sitä suurempi konversio saavutetaan. Konversio panosreaktorissa ajan t jälkeen on lähtöaineelle A
missä n(0) on lähtöaineen A ainemäärä alussa ja n(t) lähtöaineen A ainemäärä hetkellä t reaktion käynnistämisestä.


title: Panosreaktori

text:
Tällöin lähtöaineen A kulumisnopeus reaktiossa on
missä r on reaktion nopeusvakio ja V on panosreaktorin tilavuus.


title: Panosreaktori

text: Nyt saadaan panosreaktorin mitoitusyhtälö, joka on differentiaalimuodossa


title: Panosreaktori

text: Kun panosreaktorin mitoitusyhtälön muuttujat erotetaan ja yhtälö integroidaan ajan suhteen saadaan laskettua viipymäaika, joka vaaditaan konversion X saavuttamiseksi reaktorissa, jonka tilavuus on V


title: Panosreaktori

text: Nämä yhtälöt pätevät vain, jos reaktori on ideaalisesti sekoitettu. Ideaalinen sekoitus toteutuu laboratoriomittakaavassa ja pienessä mittakaavassa, mutta teollisuudessa sen saavuttaminen on vaikeampaa.


title: Panosreaktori

text: Panosreaktorit soveltuvat hyvin suhteellisen pieniä määriä tuotettavien arvokkaiden hienokemikaalien, kuten lääkeaineiden tuotantoon, tai jos prosessi on erittäin vaarallinen kuten räjähdysaineteollisuudessa, tai siihen liittyy korkeita lämpötiloja tai vaarallisia olosuhteita, kuten terästeollisuudessa. Sama reaktori soveltuu hyvin erilaisien tuotteiden valmistamiseen ja erilaisten tuotelaatujen valmistamiseen. Panosreaktorit ovat jatkuvatoimisiin reaktoreihin nähden helpompia puhdistaa ja steriloida ja ne soveltuvat myös hyvin viskooseille nesteille, minkä vuoksi ne soveltuvat hyvin bioteknisiin prosesseihin sekä maaliteollisuuteen. Panosreaktiot ovat hankintakustannuksiltaan suhteellisen alhaisia. Monet uunimaiset reaktorit, kuten LD-konvertteri tai Siemens-Martin -uuni, ovat panosreaktoreita.


title: Panosreaktori

text: Panosreaktorin huonoja puolia ovat, että siirryttäessä tuotteesta toiseen on valmistuksessa kuollutta aikaa, joka johtuu reaktorin tyhjentämisestä, puhdistamisesta ja uudelleentäytöstä. Tuotannon laatu saattaa myös vaihdella panoksittain. Panosreaktorit vaativat enemmän työvoimaa ja niiden käyttökustannukset ovat suuremmat kuin jatkuvatoimisilla putkivirtaus- tai sekoitussäiliöreaktoreilla.


title: Ykkösen kausi 2014

text: Ykkösen kausi 2014 oli Suomen jalkapallon toiseksi korkeimman sarjatason Ykkösen 42. kausi. Kausi pelattiin kymmenen joukkueen kolminkertaisena sarjana. Ykkösen voittaja nousi seuraavaksi kaudeksi Veikkausliigaan, ja kaksi huonoiten sijoittunutta joukkuetta putosivat Kakkoseen.


title: Ykkösen kausi 2014

text: Yllä esitetyn taulukon tiedot ovat Ykkösen kotivuilta (SPL) . Viimekauden sijoitusten tiedot löytyvät Jalkapallokirjasta. KTP:n viime kauden sijoituksena on esitetty FC KooTeePee:n sijoitus.


title: Zankle

text: Zankle (), myöhemmin Messene () tai Messana (, lat.), oli antiikin aikainen kaupunki ja kaupunkivaltio ("polis") Sikeliassa eli Sisilian saarella nykyisen Italian alueella. Se on kehittynyt nykyiseksi Messinan kaupungiksi ja sijaitsi sen paikalla.


title: Zankle

text: Kaupunki oli kreikkalainen siirtokunta, joka tunnettiin alun perin arkaaisella kaudella nimellä "Zankle", ja arkaaisen kauden ja klassisen kauden taitteesta lähtien nimellä "Messene"/"Messana". Se sijaitsi keskeisellä paikalla merenkulun kannalta ja hallitsi Sisilian ja Italian välistä salmea, minkä ansiosta se nousi kukoistavaksi merenkulku- ja kauppakaupungiksi. Kaupunki hallitsi salmea 400-luvun eaa. alkupuolelle, jolloin herruus siirtyi Rhegionille. Se säilyi kuitenkin merkittävänä ja kukoistavana läpi koko antiikin ajan.


title: Zankle

text: Zanklen kaupunki sijaitsi, samoin kuin nykyinen Messina sijaitsee, Sisilian koillisosassa saaren Apenniinien niemimaasta erottavan salmen rannalla. Salmi tunnetaan nykyisin Messinansalmena, antiikin aikana Sisiliansalmena. Sen toisella puolella sijaitsi Rhegionin kaupunki, nykyinen Reggio di Calabria. Kaupunki oli rakennettu noin kymmenen kilometriä etelään saaren koillisimmasta niemestä Peloroksesta (lat. "Pelorus").


title: Zankle

text: Kaupunki itsessään oli rakennettu alavalle maalle lähelle sen satamaa. Satama oli luonnonsatamalahti, jota suojasi sirpin muotoinen nimellä Akte tunnettu niemi. Niemen edustaa on pidetty kreikkalaisen mytologian vesipyörre Kharybdiksen paikkana. Kaupunki ja sen satama olivat keskeisellä paikalla merireittien ja salmen liikenteen hallitsemisen kannalta, ja sen ympäristö oli hyvää maatalousmaata, mikä teki kaupungista vauraan ja menestyneen. Kaupungin lähellä oli vuorijono, joka ulottui Peloros-niemeltä Tauromenioniin. Ainakin osa siitä tunnettiin Khalkislaisina vuorina ("Khalkidikon oros"). Roomalaisaikana vuorijono tunnettiin nimellä "Mons Neptunius".


title: Zankle

text: Kaupunkivaltion hallussa ollut alue tunnettiin klassisella kaudella nimellä "Messenia" (). Sen kooksi on arvioitu noin 200–500 neliökilometriä. Alueella sijaitsi kaupunkikeskuksen lisäksi useita linnoituksia ("frurion") ja muita asutuksia.


title: Zankle

text: Kaupungin paikalla oli alun perin, ennen kreikkalaisten saapumista, ilmeisesti seudun ei-kreikkalaisen heimo sikulien asutus. Kaupungin alkuperäinen nimi oli "Zankle", minkä sanottiin olevan peräisin sikulien kielestä ja tarkoittavan ”sirppiä” (). Tämän puolestaan kerrottiin viittaavan kaupungin satamaa nykyisinkin suojaavan niemen muotoon. Myyteissä niemen ”rakentajana” pidettiin Orionia.


title: Zankle

text: Antiikin lähteissä varhaisempaa asutusta ei kuitenkaan mainita, vaan kaupungin sanotaan olleen alun perin Euboian saaren Khalkiin kaupungin siirtokunta. Thukydideen mukaan paikan kreikkalaisasutuksen perustivat ensimmäisenä merirosvot, jotka tulivat Kymestä, joka sekin oli khalkislaisten perustama. Paikan hyvän sijainnin vuoksi paikalle perustettiin myöhemmin pysyvämpi siirtokunta. Sen asuttivat khalkislaisten lisäksi muualta Euboiasta tulleet siirtokuntalaiset. Siirtokuntalaisten johtajiksi mainitaan Perieres Kymeläinen ja Krataimenes Khalkislainen. Pausanias vahvistaa tämän näkemyksen, kun taas Strabonin ja Pseudo-Skymnoksen mukaan Zankle perustettiin Sisilian varhaisemmasta khalkislaisesta siirtokunnasta Naksoksesta käsin. Tästä voidaan päätellä, että kaupunki oli ainakin perustettu Naksosta myöhemmin, toisin sanoen vuoden 735 eaa. jälkeen. Kaupungin kansalaisesta käytettiin etnonyymiä "Zanklaios" ().


title: Zankle

text: Zanklen varhaisesta historiasta tiedetään antiikin lähteistä vain vähän. Kaupunki vaikuttaa kuitenkin nousseen kukoistavaksi, sillä se pystyi jo noin vuonna 730 eaa. osallistumaan Rhegionin perustamiseen salmen toiselle puolelle. Tämän jälkeen Zankle perusti Sisilian pohjoisrannikolle kaksi omaa siirtokuntaa, Mylain ja Himeran. Mylai perustettiin vuonna 716 eaa. Himera perustettiin 648 eaa., ja zanklelaisten lisäksi hankkeessa oli mukana Syrakusasta tulleita maanpakolaisia, myletidejä ("Myletidai"). Himera nousi merkittäväksi ja kukoistavaksi kaupungiksi, mutta Mylai jäi riippuvaiseksi Zanklesta.


title: Zankle

text: Zanklelaiset tavoittelivat selvästi uusien siirtokuntien perustamista alueelle, kun Joonian kapinan kukistaminen ja Miletoksen tuho vuonna 494 eaa. saivat aikaan uusien siirtolaisten aallon länteen ja Sisiliaan. Zanklelaiset kutsuivat tällöin joukon samoslaisia, joihin oli liittynyt myös Miletoksen pakolaisia, perustamaan uuden kaupungin Mylain ja Himeran välille alueelle, joka tunnettiin nimellä "Kalē Aktē" (”Hyvä rannikko”).


title: Zankle

text: Rhegionin tyranni Anaksilas sai kuitenkin taivuteltua Lokroi Epizefyrioihin asti ehtineet samoslaiset valtaamaan sen sijaan Zanklen itsensä petoksellisesti, sillä kaupungin tyranni Skythes oli tuolloin sotaretkellä muualla. Samoslaiset saivatkin Zanklen valtaansa sillä aikaa. Skythes yritti tämän jälkeen pyytää apua Gelan tyrannilta Hippokrateelta. Tämä kuitenkin liittoutui joonialaisten kanssa, vahvisti näiden vallan kaupungissa sekä vangitutti Skytheen ja suuren joukon zanklelaisia. Zankle oli nyt samoslaisilla, mutta vain joitakin vuosia. Anaksilas nimittäin alisti kaupungin valtaansa ja asutti sinne uutta väkeä. Samalla hän nimesi kaupungin uudestaan Messeneksi omien esi-isiensä kotiseudun Messenian ja Messenen mukaan.


title: Zankle

text: Nämä tapahtumat ajoitetaan vuoteen 488/487 eaa. Anaksilas oli ilmeisesti jonkun aikaa samanaikaisesti sekä Rhegionin että Zanklen hallitsija, vaikkakin hänen sanotaan jättäneen Zanklen muodollisesti pojalleen Kleofronille (tai Leofronille). On eri näkemyksiä siitä, ajoiko Anaksilas samoslaiset pois kaupungista, niin kuin Thukydides sanoo, vai jäikö osa edelleen kaupunkiin. Joka tapauksessa Anaksilaan asuttama uusi väestö lienee ollut enemmistönä. Näihin on mahdollisesti kuulunut kolmannen messenialaissodan pakolaisia Messeniasta.


title: Zankle

text: Kaupungin uusi nimi jäi pysyvästi käyttöön Anaksilaan kuoleman vuonna 476 eaa. jälkeenkin. Kaupunkilaiset itse käyttivät lähes poikkeuksetta nimen doorilaisen murteen mukaista muotoa "Messana", mutta antiikin kirjallisuudessa nimi esiintyy yleensä joonialaisen murteen mukaisessa muodossa "Messene". Kaupungin kansalaisesta käytettiin nyt etnonyymiä "Messēnios" () tai "Messanios" (), myöhemmin latinaksi "Messanensis".


title: Zankle

text: Kaupunki löi omaa hopearahaa 500-luvulta eaa. ja pronssirahaa 400-luvulta eaa. lähtien.


title: Zankle

text:
Messenen historia seurasi tämän jälkeen jonkin aikaa Rhegionin vaiheita. Kaupunki tuli Anaksilaan kuoleman jälkeen Mikythoksen valtaan ja tämän jälkeen Anaksilaan kahden pojan valtaan. Sen jälkeen kun Syrakusan tyranni Hieron oli kuollut ja hänen veljensä Thrasybulos oli ajettu pois, messeneläiset syöksivät monien muiden Sisilian kaupunkien tavoin tyranninsa vallasta vuonna 461 eaa. Samassa yhteydessä kaupunkiin asutettiin jälleen uutta väkeä.
Seuranneella noin puoli vuosisataa kestäneellä kaudella, noin 460–410 eaa., kaupunki nautti samasta vauraudesta kuin saaren muut demokraattisesti hallitut kaupungit. Vuonna 426 eaa. kaupunki joutui kuitenkin Ateenan hyökkäyksen kohteeksi. Ateenan laivasto saapui Lakheen johdolla ensin Rhegioniin salmen toisella puolella ja hyökkäsi sieltä messeneläisten linnoitukseen Mylaihin, joka joutui antautumaan. Tämän jälkeen Lakhes hyökkäsi itsensä Messeneen, joka sekin joutui alistumaan liittoon ateenalaisten kanssa. Seuraavana vuonna eli 425 eaa. messeneläiset siirtyivät kuitenkin Syrakusan puolelle, ja kaupungista tuli Syrakusan ja Lokroin yhdistyneen laivaston keskus.


title: Zankle

text: Tämän jälkeen messeneläiset hyökkäsivät Naksokseen ja voittivat nämä, mutta kärsivät tappion sikuleille ja leontinoilaisille, jotka tulivat naksoslaisten avuksi ja piirittivät jonkun aikaa myös Messeneä. Rauha solmittiin vuonna 424 eaa. Tämän jälkeen kaupunkia vaivasivat kuitenkin puolueriidat, ja jossain vaiheessa kaupunki vaikuttaa olleen Lokroin vallan alla.


title: Zankle

text: Ateenan suuremman Sisilian sotaretken alkaessa vuonna 415 eaa. Messene oli jälleen riippumaton, ja pysyi puolueettomana, vaikka sekä Ateena että Syrakusa yritti saada sen puolelleen. Ateenalaiset yrittivät saada kaupungin petoksella, mutta tämä epäonnistui. Vuonna 409 eaa. messeneläiset tarjosivat turvapaikan Karthagon tuhoaman Himeran pakolaisille, ja lähettivät sotajoukon Akragaan avuksi karthagolaisia vastaan.


title: Zankle

text:
Messene vaikuttaa olleen noihin aikoihin yksi koko Sisilian kukoistavimmista ja merkittävimmistä kaupungeista. Diodoros Sisilialaisen mukaan messeneläiset ja rhegionlaiset kykenivät yhdessä varustamaan 80 kolmisoudun laivaston, josta messeneläisiä laivoja oli 30. Messenen armeijan kooksi puolestaan mainitaan jalkamiestä ja 400 hevosmiestä. Jopa Syrakusan tyranniksi nousseen Dionysioksen kerrotaan kunnioittaneen tätä voimaa. Vaikka messeneläiset vastustivat Dionysosta, he eivät tukeneet rhegionlaisten tavoin saaren khalkislaisia kaupunkeja Naksosta ja Katanea tätä vastaan.
Vuonna 396 eaa. Messene joutui Karthagon hyökkäyksen kohteeksi. Karthagolaiset lähtivät liikkeelle Panormoksesta Himilkonin johdolla ja etenivät saaren pohjoisrannikkoa itään, ja heidän kohteensa oli juuri Messene ja tavoitteenaan koko salmen hallinta. Kaupunki oli huonosti valmistautunut puolustukseen, ja Himilkon sai sen vallattua helposti. Suuri osa väestöstä pakeni, mutta loput surmattiin. Kaupunki tuhottiin maan tasalle.


title: Zankle

text: Dionysios asutti Messeneen uutta väkeä sen jälkeen, kun karthagolaiset oli ajettu pois. Mukana oli sekä uusia siirtokuntalaisia Lokroista ja Medmasta että henkiin jääneitä messeneläisiä. Viimeksi mainitut siirrettiin kuitenkin pian uuteen Tyndariin kaupunkiin. Rhegionlaiset olivat tyytymättömiä siihen, että Dionysios näin oli saanut Messenen hallintaansa, ja linnoittivat Mylain asuttaen sinne Naksoksen, Katanen ja muiden kaupunkien pakolaisia, jotka Dionysios oli ajanut kodeistaan. Messeneläiset saivat kuitenkin Mylain takaisin itselleen, ja tukivat Dionysosta Rhegionia vastaan.


title: Zankle

text: Dionysoksen kuoltua Messene vaikuttaa palanneen itsenäiseksi ja nousseen vähitellen jälleen merkittäväksi. Vuonna 357 eaa. messeneläiset auttoivat Dionia Dionysios nuorempaa vastaan. Dionin kuoltua he torjuivat Kallippoksen yrityksen saada kaupunki haltuunsa. Myöhemmin Messene tuli kuitenkin Hippon-nimisen tyrannin vallan alle. Kaupunki joutui myös alistumaan liittoon Karthagon kanssa. Näistä kummastakin Messenen vapautti Timoleon vuonna 339 eaa.


title: Zankle

text: Messene ei saanut nauttia vapaudesta kauan. Agathokleen noustua Syrakusan tyranniksi hän alkoi tavoitella Messeneä. Hän epäonnistui ensimmäisessä yrityksessään vuonna 315 eaa., mutta onnistui lopulta vuonna 312 eaa. Hänen hallintonsa herätti messeneläisissä uuden vastarinnan. Agathokleen kärsittyä tappion Himera-joen taistelussa vuonna 311 eaa. messeneläiset liittyivät Karthagon puolelle.


title: Zankle

text: Agathokleen kuolema aiheutti kuitenkin vielä suurempia ongelmia kuin hänen hallintonsa hänen eläessään. Tyranni oli koonnut saarelle paljon palkkasotureita Italiasta, kuten campanialaisia ja oskeja. Agathokleen kuoltua syrakusalaiset ja karthagolaiset suostuttelivat nämä lähtemään, ja palkkasotilaat saapuivat tätä tarkoitusta varten Messeneen, missä saivat hyvän vastaanoton. Nämä kuitenkin surmasivat kaikki kaupungin miehet ja ottivat naiset, omaisuuden ja kaupungin hallintaansa, ja omaksuivat nimen mamertiinit ("Mamertinoi"), mikä perustui Mars-sodanjumalan oskinkieliseen nimeen. Kaupungin nimenä säilyi kuitenkin Messene, vaikka mamertiinit yrittivät muuttaa sen Mamertinaksi. Mamertiinien nousu valtaan ajoitetaan noin vuosiin 289–280 eaa., yleensä vuoteen 282 eaa. Campanialaiset saivat samoihin aikoihin valtaansa Rhegionin mantereen puolella.


title: Zankle

text: Mamertiinit saivat pian valtaansa saaren koko koilliskulman useine linnoituksineen ja kaupunkeineen. Epeiroksen kuninkaan Pyrrhoksen Sisilian sotaretken aikaan vuonna 278 eaa. mamertiinit liitoutuivat Karthagon kanssa. Pyrrhos voitti nämä yhdistyneet joukot, mutta ei yrittänyt vallata Messeneä itseään. Pyrrhoksen palattua Italian puolelle mamertiinit lähettivät suuren sotajoukon hänen peräänsä, ja saivat aiheutettua Pyrrhoksen joukoille suuria tappioita.


title: Zankle

text: Tämän jälkeen mamertiinit saivat vihollisen Syrakusan tyranniksi Pyrrhoksen lähdön jälkeen nousseesta Hieron II:sta. Roomalaisten vallattua Rhegionin vuonna 271 eaa. Hieron valtasi mamertiinien alueita ja muun muassa Mylain linnoituksen, ja voitti mamertiinit Longanos-joella. Messene itse pelastui vain karthagolaisten väliintulon ansiosta. Tämän jälkeen Messenen mamertiinien parissa oli erimielisyyksiä siitä, mihin apuun tuli turvautua: toinen puoli kannatti karthagolaisia, kun taas toinen puoli halusi turvautua roomalaisiin. Viimeksi mainittu puolue esittikin roomalaisille avunpyynnön, joka sai nämä ensimmäisen kerran sekaantumaan saaren asioihn, mikä johti ensimmäiseen puunilaissotaan vuonna 264 eaa.


title: Zankle

text: Ennen roomalaisten saapumista karthagolaismielinen puolue vahvistui jälleen, ja kaupungissa oli karthagolainen varuskunta. Mamertiinit ajoivat nämä kuitenkin itse pois roomalaisten saavuttua Gaius Claudiuksen johdolla. Myöhemmin saapui lisää joukkoja konsuli Appius Claudiuksen johdolla. Nämä ajoivat pois karthagolaiset ja syrakusalaiset, jotka olivat juuri tehneet liiton mamertiineja vastaan ja alkaneet piirittää Messeneä. Tämän jälkeen Messeneä suojasi roomalainen varuskunta, ja kaupunki toimi koko seuranneen sodan ajan yhtenä roomalaisten päätukikohdista ja tärkeimpänä laivastotukikohtana saarella.


title: Zankle

text: Sodan jälkeen mamertiinit pysyivät liitossa Rooman kanssa, ja Messenellä oli liittolaiskaupungin ("foederata civitas") asema. Käytännössä kaupunki tuli Rooman vallan alle. Sillä oli etuoikeutettu asemansa vielä Ciceron aikana. Preettori Verresin kaudella 73–70 eaa. Messene selvisi osallistumalla tämän rikoksiin, jotka Cicero tuomitsi.


title: Zankle

text: Roomalaisella kaudella kaupunki oli yksi saaren kukoistavimmista ja väkirikkaimmista kaupungeista. Cicero kutsuu sitä ”suureksi ja rikkaaksi” (”"civitas maxima et locupletissima"”), ja ylistää sen edullista sijaintia sekä satamaa ja rakennuksia. Kaupungilla oli muiden liittolaiskaupunkien tavoin oma senaatti ja virkamiehet, eikä sen täytynyt maksaa muita veroja kuin varustaa laivoja sotaa varten sekä järjestää tietty osuus viljaa. Kaupunki kärsi suhteellisen vähän Sisiliaa muutoin tuhonneista sodista, vaikkakin oli vähällä tulla vallatuksi ja ryöstetyksi toisessa orjasodassa vuonna 101 eaa.


title: Zankle

text: Julius Caesarin kansalaissodassa Messene oli Caesarin laivaston yhtenä tukikohtana vuonna 48 eaa. Cassiuksen johtama Pompeiuksen laivasto hyökkäsi siellä Caesarin laivaston kimppuun, ja kaikki 35 laivaa paloivat. Kaupunki itse säästyi siellä olleen legioonan ansiosta. Myöhemmin Sextus Pompeiuksen sodassa vuonna 36 eaa. Messene toimi yhtenä Sextus Pompeiuksen tukikohdista Octavianusta vastaan, ja hän hallitsi sieltä laivastollaan Sisilian rannikkoa Tyndariista Tauromenioniin. Sieltä Pompeius myös yritti paeta 17 laivalla Agrippan voitettua hänet.


title: Zankle

text: Kyseisen sodan seurauksena Messene ilmeisesti menetti etuoikeutetun asemansa, josta se oli pitkään nauttinut. Korvaukseksi kaupungin asukkaat saivat Rooman kansalaisuuden, ja kaupungista tuli tavallinen roomalainen "municipium". Messene säilyi edelleen kukoistavana satamansa ansiosta, ja Strabon sanoo sen olleen hänen aikanaan Sisilian harvoja kaupnkeja, joissa oli edelleen paljon asukkaita. Tämän jälkeen kaupunki esiintyy antiikin lähteissä enää harvoin. Se mainitaan goottisotien yhteydessä edelleen yhtenä saaren tärkeimmistä kaupungeista ja linnoituksista.


title: Zankle

text: Roomalaisella kaudella Messenen seutu tunnettiin muun muassa arvostetusta viinistään, josta käytettiin nimeä "Vinum Mamertinum". Sen toi ensimmäisenä muotiin Caesar.


title: Zankle

text: Kaupunki säilyi merkittävänä läpi keskiajan. Saraseenit valtasivat sen vuonna 843. Nykyinen Messina on edelleen Sisilian toiseksi tärkein kaupunki.


title: Zankle

text: Nykyisessä Messinan kaupungissa on vain vähän antiikin aikaisia jäänteitä. Tämä on seurausta paitsi siitä, että paikka on ollut yhtäjaksoisesti asuttu ja nykyinen kaupunki on antiikin aikaisen kaupungin jäänteiden päällä, myös lukuisista maanjäristyksistä ja maanvyörymistä kaupungin historiassa. Antiikin aikaiset rauniot kaupungin alueella ovat yleensä noin 4–5 metrin syvyydessä.


title: Zankle

text: Kaupunki oli rakennettu sen satamalahden rannoille ja sitä suojanneen Akten niemen alueelle, ennen kaikkea sataman länsi- ja eteläpuolelle enimmillään noin kilometrin sisämaahan. Satama oli syvä, ja siihen kerrotaan mahtuneen jopa 600 laivaa kerralla. Kaupungissa on ollut suunniteltu asemakaava jo varhaisina aikoina, ja se on ollut ympäröity muurein. Arkaaisen ja klassisen kauden muureista ei ole kuitenkaan säilynyt jäänteitä. Kaupungissa tiedetään olleen kreikkalainen teatteri.


title: Zankle

text: Sataman niemen kärjestä on löydetty pyhäkkö, joka on ajoitettu arkaaiselle kaudelle 700–600-luvuille eaa. Sen kulttia ei tunneta. Arkaaisen kauden rakennusten jäänteitä on löydetty niemen juuresta. Muihin vähäisiin rakennuslöytöihin lukeutuvat muun muassa muutamat roomalaisen ajan rakennukset Duomon ja Via Garibaldin alueilla, mamertiinien aikaisen linnoitusmuurin jäänteet Via Universitàlla ja Via Garibaldilla sekä suuri 300- tai 200-luvulta eaa. peräisin oleva kammiohauta Piazza Avignonella.


title: Zankle

text: Peloroksen niemellä kaupungin ulkopuolella oli antiikin lähteiden mukaan Poseidonille omistettu pyhäkkö.


title: Zankle

text: Kaupungin alueelta tehdyt esinelöydöt ovat Messinan kansallismuseossa.


title: Nainen vailla varjoa

text: Nainen vailla varjoa () (Op.65 ; TrV 234 ) on Richard Straussin säveltämä kolminäytöksinen ooppera, joka sai ensi-iltansa 10. lokakuuta 1919 Wienin valtionoopperassa Straussin johtajakauden avajaisiksi.


title: Nainen vailla varjoa

text: Oopperan syntyprosessi oli pidempi kuin minkään muun Straussin oopperan. Hugo von Hofmannsthal alkoi suunnitella librettoa jo vuonna 1911, mutta partituuri valmistui vasta vuonna 1917. Oopperan valmistumisen pitkittymiseen vaikuttivat ensimmäinen maailmansota, oopperan musiikillinen haastavuus ja vaativa lavatekniikka.


title: Nainen vailla varjoa

text: Kansallisoopperassa ooppera esitettiin ensi kerran vuonna 2006.


title: Nainen vailla varjoa

text: Oopperan tapahtumapaikka on tarumaailma tarujen aikaan. Mysteerinäytelmässä esiintyy sekä ihmisiä että henkimaailman olentoja. Keisaripari ja värväripari joutuvat kokeeseen, jossa heidän pitää muuttua. Keisarinna oppii ymmärtämään ihmiskohtaloa, ei ota toisen varjoa ja luopuu tavoitteesta tulla ihmiseksi. Keisari luopuu omistavasta rakkaudesta. Molemmat oppivat tuntemaan sympatiaa muita ihmisiä kohtaan. Värväri taas kehittää sielullista herkkyyttä ja hänen vaimonsa oppii ymmärtämään omistautuvan rakkauden arvon. Ainoastaan keisarinnan imettäjä ei läpäise koetta vaan on yhä keisarinnaa kohtaan tuntemansa, kaiken muun pois sulkevan rakkauden vallassa.


title: Hippokrates Gelalainen

text: Hippokrates (, k. noin 490 eaa.) oli kreikkalaisperäiseen Pantaridien dynastiaan kuulunut Sisilian tyranni. Hänen isänsä oli Olympian kisojen voittaja Pantares ja hänen edeltäjänsä oli hänen veljensä Kleandros, joka salamurhattiin. Hippokratesta tukivat kauppiaat ja ratsuväen komentaja Gelon. Hän yhdisti useita kaupunkivaltioita yhden vallan alle. Hän sai hallintokaupunkinsa Gelan lisäksi valtaansa Zanklen ja Katanen ja käytännössä koko Sisilian itärannikon lukuun ottamatta Syrakusaa, jota hän piiritti 492–491 eaa. ja voitti Helorosjoella saaden valtaansa viereisen Kamarinan. Noin vuoden kuluttua Hippokrates sai surmansa Hyblan piirityksessä. Hänen seuraajakseen tuli Gelon.


title: Hippokrates (täsmennyssivu)

text: Hippokrates () voi viitata muun muassa seuraaviin henkilöihin:


title: Stjepan Radić

text: Stjepan Radić (11. heinäkuuta 1871 Desno Trebarjevo, Itävalta-Unkari – 8. elokuuta 1928 Zagreb, Jugoslavia) oli kroatialainen poliitikko ja perustamansa Kroatian talonpoikaispuolueen johtaja. Hän oli merkittävä poliittinen hahmo 1920-luvun Jugoslaviassa ja vastusti vallan keskittymistä serbeille sekä vaati Kroatialle itsehallintoa. Hän kuoli sen jälkeen kun häntä oli ammuttu kesken parlamentin istunnon.


title: Stjepan Radić

text: Radićin kuva on nykyään kahdensadan Kroatian kunan setelissä.


title: Stjepan Radić

text: Radić joutui jo nuorena konfliktiin Itävalta-Unkarin viranomaisten kanssa unkarilaisvastaisen esiintymisensä vuoksi. Hän perusti Kroatian talonpoikaispuolueen joulukuussa 1904 yhdessä veljensä Ante Radićin kanssa, joka oli julkaissut vuosina 1900–1904 "Dom" (”koti”) -nimistä lehteä.


title: Stjepan Radić

text: Radić ryhtyi maaliskuussa 1918 yhteistyöhön Zagrebiin perustetun kansallisen neuvoston kanssa, tavoitteenaan sellaisen eteläslaavien liittovaltion luominen, joka perustuisi serbien ja kroaattien tasavertaisuudelle ja turvaisi Kroatian itsehallinnon. Hänet valittiin myös mainitun neuvoston jäseneksi. Kun Itävalta-Unkarin romahdettua syksyllä 1918 Serbian sijaishallitsija prinssi Aleksanteri tarjoutui uuden Jugoslavian valtion hallitsijaksi, Radić oli ainoa Zagrebin kansallisen neuvoston jäsenistä, joka vastusti ehdotusta. Radić kannatti mieluummin tasavaltaa kuin monarkiaa, mutta erityisesti hän vastusti Serbian pääministeri Nikola Pašićin politiikkaa, joka tähtäsi keskusjohtoiseen valtioon liittovaltion sijasta. Koska Radić asettui vastustamaan uuden Jugoslavian hallitusta, hänet vangittiin vuosiksi 1919–1920. Kroatian talonpoikaispuolue sai Kroatian alueella suuren kannatuksen perustuslakia säätävän kansalliskokouksen vaaleissa, mutta puolueen edustajat kieltäytyivät ottamasta vastaan paikkojaan kokouksessa. Pääministeri Pašić sai näin mielensä mukaisen perustuslain hyväksytyksi kesäkuussa 1921. Jugoslavian uuden parlamentin ensimmäisissä vaaleissa maaliskuussa 1923 Radićin puolue sai jälleen Kroatian alueella suurimman kannatuksen.


title: Stjepan Radić

text: Heinäkuussa 1923 Radić matkusti ulkomaille etsimään tukea Kroatian itsenäisyydelle. Hän joutui palaamaan tyhjin käsin elokuussa 1924, jolloin hänet vangittiin uudelleen. Vangitsemisen syynä olivat hänen Moskovassa käymänsä neuvottelut Kroatian talonpokaispuolueen liittymisestä suunniteltuun kansainväliseen talonpoikaisinternationaaliin. Radićin puolue luopui vähitellen jarrutuspolitiikastaan ja ryhtyi osallistumaan parlamentin toimintaan. Pääministeriksi palannut Pašić yritti nujertaa kroaattien separatismin lakkauttamalla koko puolueen 1. tammikuuta 1925 ja vangituttamalla neljä päivää myöhemmin Radićin, jota syytettiin nyt maanpetoksellisesta toiminnasta kuningaskuntaa vastaan. Puolue kuitenkin säilytti kannatuksensa helmikuun 1925 vaaleissa. Tämän jälkeen syntyi yllättävä sovinto. Radić sai armahduksen heinäkuussa 1925 ja ilmoitti vapauduttuaan puoluetovereidensa kanssa tukevansa varauksetta kuningaskuntaa ja Karađorđevićin dynastiaa, minkä jälkeen Kroatian talonpoikaispuolue muodosti yhteishallituksen Pašićin kanssa. Puolue kuitenkin palasi oppositioon vuonna 1927. Radić liittoutui nyt serbien itsenäistä demokraattipuoluetta johtaneen Svetozar Pribićevićin kanssa, ja heidän puolueensa ryhtyivät yhdessä vaatimaan Jugoslavian muuttamista liittovaltioksi.


title: Stjepan Radić

text: Radić haavoittui kuolettavasti 20. heinäkuuta 1928, kun serbien Radikaalin kansanpuolueen montenegrolainen kansanedustaja Puniša Račić ampui häntä kesken parlamentin istunnon Belgradin parlamenttitalossa. Samassa yhteydessä Račić surmasi myös kaksi muuta Kroatian talonpoikaispuolueen merkittävää edustajaa, Đuro Basaričekin sekä Radićin veljenpojan Pavle Radićin, ja haavoitti vielä kahta muuta. Stjepan Radić kuoli vammoihinsa kaksi viikkoa myöhemmin Zagrebissa. Hänen murhansa ajoi Jugoslavian poliittiseen kriisiin, jonka seurauksena kuningas Aleksanteri kumosi tammikuussa 1929 perustuslain ja perusti diktatorisen hallinnon. Kroatian talonpoikaispuolueen johtajaksi tuli Radićin jälkeen Vladko Maček.


title: Oboekonsertto (Mozart)

text: Wolfgang Amadeus Mozartin oboekonsertto C-duurissa (K. 314) on sävelletty huhti- ja syyskuun välisenä aikana vuonna 1777. Seuraavana talvena säveltäjä itse sovitti teoksensa huilulle ja orkesterille D-duurissa. Orkesteri koostuu kahdesta oboesta, kahdesta käyrätorvesta ja jousista. Teoksen esittäminen kestää noin 20 minuuttia. Helmikuussa 1778 Friedrich Ramm oli esittänyt konserton jo viiteen otteeseen.


title: Oboekonsertto (Mozart)

text: Konsertto oli pitkään kateissa, mutta Bernhard Paumgartner löysi vuonna 1920 vanhoja orkesteriosuuksia, jotka paljastivat yhteyden D-duurihuilukonserttoon.


title: Oboekonsertto (Mozart)

text: Teoksen kolme osaa ovat:


title: I giganti di Roma

text: I giganti di Roma (, ”Rooman jättiläiset”) on vuonna 1964 valmistunut italialais-ranskalainen seikkailuelokuva. Tyylilajiltaan historia-aiheista peplumia edustavan elokuvan on ohjannut Antonio Margheriti. Sen pääosaa esittää yhdysvaltalainen Richard Harrison.


title: I giganti di Roma

text: Elokuvan taustana on Julius Caesarin sota Vercingetorixin johtamia gallialaisia vastaan. Caesar lähettää miesjoukon tuhoamaan Alesian vuorille piiloitetun gallialaisten salaisen aseen. Tehtävää suorittaessaan he vapauttavat panttivangiksi otetun Livillan, joka rakastuu joukon päällikköön Claudius Marcellukseen.


title: I giganti di Roma

text: "Seitsemää rohkeata miestä" ja "Navaronen tykkejä" jäljittelevä "I giganti di Roma" on yksinkertainen ja vaatimattomasti toteutettu, mutta samalla harmiton ja melko viihdyttäväkin peplum-seikkailu. Sen huolimaton käsikirjoitus ja ohjaus synnyttävät myös tahatonta komiikkaa. Elokuva on kuvattu Totalscope-laajakangastekniikalla Eastmancolor-väreissä Tor Caldaran luonnonsuojelualueella, Grotte Di Salonen luolissa sekä Olimpian ja NC:n studioilla Roomassa. Se tuotti Italiassa vaatimattomat 152 miljoonan liiran pääsylipputulot.


title: Gelon

text: Gelon (, k. 478 eaa.) oli kreikkalaisen Sisilian tyranni vuodesta 491 eaa. hänen edeltäjänsä Hippokrateen saatua surmansa Hyblan piirityksessä. Hän oli Deinomedeen sukua ja oli toiminut Hippokrateen adjutanttina. Hänen vaimonsa oli eteläsisilialaisen Akragaan hallitsijan Theronin tytär Damarete. Hän teki sisäisiin riitoihin ajautuneesta Syrakusasta valtionsa keskuksen ja siirrätti sinne väkeä muista itäisen Sisilian kaupungeista. Syrakusasta tuli hänen aikanaan kukoistava kauppapaikka.


title: Gelon

text: Samaan aikaan kun Persian kuningas Kserkses I koki häviön Salamiin taistelussa 480 eaa., Karthagon sotajoukko Hamilkar I:n johdolla hyökkäsi Syrakusan kimppuun. Gelonin johtamat sisiliankreikkalaiset voittivat huomattavasti suuremman vastustajansa Himeran taistelussa. Gelonin kuoltua hänen paikalleen tuli hänen veljensä Hieron I.


title: Gelon

text: Gelon voitti nelivaljakkoajot vuoden 488 eaa. Olympian kisoissa.


title: Go Gentle

text: Go Gentle on brittiläisen laulaja-lauluntekijä Robbie Williamsin kappale, joka julkaistiin ensimmäisenä singlenä hänen kymmenenneltä, Swings Both Ways-studioalbumilta. Se julkaistiin Britanniassa singlenä 10. marraskuuta 2013. Kappaleen ovat sanoittaneet Robbie Williams, Guy Chambers ja Chris Health.


title: Existential Chaos

text: Existential Chaos on yhdysvaltalaisen teknisen death metal -yhtyeen Arkaikin esikoisalbumi. Se julkaistiin vuonna 2007 levymerkillä Pending Records.


title: Reflections Within Dissonance

text: Reflections Within Dissonance on yhdysvaltalaisen teknisen death metal -yhtyeen Arkaikin toinen studioalbumi. Se julkaistiin vuonna 2010 levymerkillä Unique Leader Records.


title: Metamorphignition

text: Metamorphignition on yhdysvaltalaisen teknisen death metalin yhtyeen Arkaikin kolmas studioalbumi. Se julkaistiin vuonna 2012 levymerkillä Unique Leader Records.


title: Metamorphignition

text: Albumi koostuu kolmesta luvusta: "Tapasiatic Exodus", "Sirens in Electric Veils" sekä "Paths of Recognition".


title: Aleksandr Tjukavin

text: Aleksandr Vasilevitš Tjukavin (, s. 25. maaliskuuta 1975, Kotlas Neuvostoliitto) on venäläinen tukimiehenä pelaava jääpalloilija, joka edustaa Moskovan Dynamoa. Hän on menestyksellisimpiä jääpalloilijoita maailmassa uran jatkuessa huipputasolla vielä lähes 20 vuoden jälkeen.


title: Aleksandr Tjukavin

text: Seurajoukkueissa


title: Aleksandr Tjukavin

text: Maajoukkueessa


title: Aleksandr Tjukavin

text: Henkilökohtaisesti


title: Grand Cru

text: Grand Cru on vuonna 2011 perustettu suomalainen pelitalo, jonka kotipaikka on Helsinki.


title: Grand Cru

text: Ennen ensimmäisen pelinsä julkaisemista Grand Cru sai kerättyä rahoitusta yhteensä yli 12 miljoonaa euroa, joista 8,3 miljoonaa euroa tuli vuoden 2013 rahoituskierroksella. Rahoituksen saamiseen vaikutti yrityksen kuuden perustajajäsenen kokemus: viisi jäsentä tuli lakkautetusta Mr. Goodlivingistä ja yksi Sulakkeesta.


title: Grand Cru

text: Reaaliaikainen hiekkalaatikkopeli "Supernauts" julkaistiin Suomessa joulukuussa 2013, mutta se oli julkaistu jo aiemmin samana vuonna Kanadassa ja Uudessa-Seelannissa. Pitkään kestäneen testimarkkinavaiheen jälkeen peli julkaistiin kansainvälisesti Applen laitteille kesäkuussa 2014. Peli saavutti alle viikossa miljoonan latauksen rajan. Julkaisuviikolla pelillä oli yli 250 000 aktiivista pelaajaa, mutta määrä väheni pian vain kymmeniin tuhansiin, jolloin pelin päivittäminen ei enää ollut kannattavaa. Kehityskuluja ei saatu katettua, joten työntekijöitä vähennettiin 36:sta 20:een. Grand Cru on jakanut kehittäjänsä neljään tiimiin, jotka kehittävät kukin omia peli-ideoitaan.


title: Hieron I

text: Hieron I (, k. 467 eaa) oli kreikkalaista Deinomedeen sukujuurta oleva sisilialaisen Gelan tyranni vuodesta 485 eaa sekä veljensä Gelonin kuoltua vuonna 478 Syrakusan tyranni. Valtaanpääsyssä hän käytti palkkasotilaiden apua. Hieron voitti etruskien armeijan merellä Kymen edustalla vuonna 474 eaa. Voittoon perustui hänen kansansuosionsa. Hieronia on pidetty julmana hallitsijana, mutta toisaalta runoilijoiden mesenaattina hovissaan.


title: Hieron I

text: Hieron voitti laukkaratsastuksen vuosien 476 ja 472 eaa. ja nelivaljakkoajot vuoden 468 eaa. Olympian kisoissa.


title: Chongzhen

text: Chongzhen (, 6. helmikuuta 1611 – 25. huhtikuuta 1644), alkuperäiseltä nimeltään Zhu Youjian (, oli kuudestoista ja viimeinen Ming-dynastiaan kuulunut Kiinan keisari, joka hallitsi vuosina 1627–1644. Hänen aikakausinimensä "Chongzhen" merkitsee "kunnioitettavaa ja lupaavaa".


title: Chongzhen

text: Chongzhenin alkuperäinen nimi oli Zhu Youjian. Hän oli Zhu Changluon eli keisari Taichangin viides poika. Hänen äitinsä, Liu, oli Taichangin vaatimaton jalkavaimo. Kun Zhu Youjian oli nelivuotias, Taichang tappoi Liun tuntemattomasta syystä, ja hänet haudattiin salaisesti. Zhu Youjianin adoptoi keisarin jalkavaimo Kang, mutta kun tämä muutamaa vuotta myöhemmin synnytti prinsessan ja adoptoi Zhu Youziaon, myöhemmän keisari Tianqin, Zhu Youjiam siirtyi keisarin toisen jalkavaimon, Zhuangin huostaan.


title: Chongzhen

text: Näin ollen Zhu Youjian kasvoi jokseenkin yksinäisessä mutta rauhallisessa ympäristössä, sillä useimmat keisarin nuoremmat pojat oli luovutettu muiden huostaan, jotta he välttyisivät valtataisteluilta, joita Tianqi joutui sietämään. Zhu Youjian seurasi veljeään valtaistuimelle 17-vuotiaana ja otti hallitsijanimen Chongzhen. Välittömästi tämän jälkeen hän syrjäytti eunukki Wei Zhongzianin ja rouva Ken, jotka olivat tosiasiallisesti ryhtyneet hallitsemaan keisarikuntaa.


title: Chongzhen

text: Chongzhen yritti hallita itse ja teki parhaansa pelastaakseen Ming-dynastian. Kuitenkin vuosia jatkunut korruptio ja valtion tyhjä kassa tekivät lähes mahdottomaksi löytää kyvykkäitä ministerejä tärkeisiin tehtäviin. Chogzhen oli myös taipuvainen epäluuloisuuteen niitä harvoja kyvykkäitä alamaisia kohtaan, joita hänellä oli, ja hän teloitti kuuluisan kenraali Yuan Chonghuanin, joka oli 1630-luvulla lähes yksinään puolustanut valtakunnan pohjoisrajaa mantšuja vastaan.


title: Chongzhen

text: Pienen jääkauden aikana 1600-luvulla Kiinassa esiintyi kuivuutta ja nälänhätiä, ja talonpojat nousivat useita kertoja kapinaan. Kapinoita esiintyi Chongzhenin hallitsijakaudella eri puolilla Kiinaa, ja niitä johtivat muun muassa Zhang Xianzhong ja Li Zicheng. Nämä johtivat osaltaan Ming-dynastian kukistumiseen. Ming-keisarikunnan sotavoimat eivät kyenneet kukistumaan kapinoita, sillä ne joutuivat samaan kovalle koetukselle myös mantšujen uhatessa Kiinaa pohjoisesta käsin.


title: Chongzhen

text: Huhtikuussa 1644 Li Zicheng valmistautui ottamaan haltuunsa Ming-keisarikunnan pääkaupungin Pekingin, ja hän julisti perustetuksi Shun-dynastian. Välttyäkseen joutumasta uusien vallanpitäjien vangitsemaksi, nöyryyttämäksi ja mahdollisesti teloittamaksikin Chongzhen järjesti juhlan, johon hän kutsui kaikki keisarillisen hovin jäsenet omia poikiaan lukuun ottamatta. Hän surmasi heidät kaikki miekalla huutaen samalla: "Miksi sinunkin piti syntyä perheeseeni?" (汝何故生我家！) Kaikki muut kuolivat paitsi keisarin toinen tytär, 16-vuotias prinsessa Chang Ping, jonka yritys pysäyttää miekan liike johti siihen, että hänen vasen käsivartensa katkesi, mutta hän pysyi hengissä. Vielä keisarillinen puku yllään Chongzhen pakeni Jingshamin puistoon palatsin taakse ja teki itsemurhan hirttäytymällä erääseen puuhun kirjoitettuaan pukuunsa viestin:


title: Chongzhen

text:
Olen riittämätön hyveissä ja heikko käytöksessäni, mistä taivas rankaisee, ja myös ministerini pettivät minut. Kun en ole arvollinen esi-isieni edessä, minun pitäisi luopua kruunustani ja peittää kasvoni hiuksilla. Silpokaa ruumiini miten haluatte, mutta älkää vahingoittako yhtäkään siviilihenkilöä.
Yleisesti uskottiin, että Chongzhenin viimeisten tuntien aikana hänelle uskollisena pysyi ainoastaan Wang Chen (王承恩). Todellisuudessa kuitenkin kymmenet korkea-arvoiset hallituksen virkamiehet ja yli 700 oppinutta teki Pekingin kukistumisen jälkeen myös itsemurhan osoittaakseen uskollisuutta Chongzhenille. Yli tuhat palatsin eunukkia kuoli taistelussa yrittäen epätoivoisesti puolustaa palatsia kapinallisia vastaan, ja yli 300 neitoa teki itsemurhan kuultuaan keisarin kuolemasta.


title: Chongzhen

text: Li Zichengin arvio Chongzhenista oli: "Tämä keisari ei ollut huono, mutta hän oli vieraantunut monista inhottavista alamaisistaan. Ministereillä oli kylliksi työtä omien etujensa ja nurkkakuntaisuuden vuoksi, ja vain harvat pysyivät hänelle uskollisina." Hänen määräyksestään kuollut keisari puolisoineen haudattiin hänen jalkavaimonsa Tianin hautaan.


title: Chongzhen

text: Mantšut käyttivät nopeasti hyväkseen Chongzhenin kuoleman jälkeen vallinnutta tilannetta ja väittivät kostavansa keisarin kuoleman saadakseen tukea Ming-dynastialle uskollisina pysyneiltä sotilas- ja siviilihenkilöiltä. Shun-dynastia kesti alle vuoden ja päättyi Li Zichengin tappioon Shanhain solan taistelussa, minkä jälkeen mantšujen hallitsija Shunzhi perusti uuden Qing-dynastian, joka hallitsi koko Kiinaa.


title: Chongzhen

text: Chongzhenin kuoleman jälkeen hänelle uskolliset voimat olivat julistaneet Eteläisen Ming-dynastian perustetuksi Nankingiin ja nimittäneet Zhu Yousongin keisariksi nimellä Hongguang. Vuonna 1645 Qing-dynastian sotajoukot kuitenkin alkoivat sotia Ming-dynastian jäännöksiä vastaan. Eteläinen Ming ei kyennyt puolustautumaan, ja Nanking antautui 8. kesäkuuta 1645. Zhu vangittiin 15. kesäkuuta ja vietiin Pekingiin, jossa hän kuoli seuraavana vuonna. Eteläisen Mingin hupenevat joukot joutuivat vetäytymään jatkuvasti kauemmaksi etelään, ja viimeisen Eteläisen Ming-dynastian keisari Zhu Youlangin teloitti lopulta Burmassa Wu Sangui, entinen Eteläisen Mingin kannattaja, joka oli siirtynyt Qingin puolelle ja johti kenraalina Quingin armeijan etujoukkoja.


title: Chongzhen

text: Vaikka Chongzhen ei ollut erityisen epäpätevä verrattuna muihin Ming-dynastian loppuvaiheiden hallitsijoihin, hän kuitenkin sinetöi dynastian kohtalon. Hän teki voitavansa pelastaakseen dynastian. Vaikka hän olikin tunnettu ahkeruudestaan, hänen epäluuloisuutensa, kärsimättömyytensä, itsepintaisuutensa ja välinpitämättömyytensä kansan ahdingosta tuomitsivat hänen rappeutuvan valtakuntansa. Chongzhen yritti panna toimeen uudistuksia, mutta hän ei ottanut huomioon Ming-dynastian heikkenemistä, joka oli ehtinyt pitkälle jo ennen hänen valtaantuloaan. 17-vuotisena hallitsijakautenaan hän teloitti seitsemän sotilaskuvernööriä ja yksitoista alueellista komentajaa, vaihtoi puolustusministeriä neljätoista kertaa ja nimitti ennennäkemättömän määrän, 50 ministeriä maan hallitukseen. Vaikka Ming-dynastialla oli sen viimeisinä vuosina yhä kyvykkäitä komentajia ja poliitikkoja, Chongzhenin kärsimättömyyden ja vainoharhaisuuden vuoksi kukaan heistä ei voinut panna toimeen todellista suunnitelmaa vaarallisen tilanteen selvittämiseksi.


title: Chongzhen

text: Erityisesti Yang Chonghuanin teloitusta äärimmäisen hatarin perustein pidettiin Chongzhengin ratkaisevana virheenä. Kuollessaan Yuan oli kaikkien Ming-valtakunnan koillisten sotajoukkojen ylin komentaja, ja hän oli juuri ryhtynyt sotatoimiin puolustaakseen pääkaupunkia mantšujen mahdollisen yllätyshyökkäyksen varalta. Suuren osan edellisistä kymmenestä vuodesta Yuan oli toiminut Ming-keisarikunnan turvana pohjoisessa, jossa hän vastasi keisarikunnan rajojen puolustamisesta aikana, jolloin keisarikunta kärsi tappioita toisensa jälkeen. Hänen epäoikeudenmukainen teloituksensa tuhosi Ming-keisarikunnan armeijan moraalin ja poisti mantšuilta yhden suurimmista esteistä, joka heillä olisi ollut tiellään heidän valloittaessaan Kiinan.


title: Katzenjammer

text: Katzenjammer on norjalainen englanniksi laulava yhtye, joka on perustettu Oslossa vuonna 2005. Yhtyeeseen kuuluvat Anne Marit Bergheim, Marianne Sveen, Solveig Heilo ja Turid Jørgensen.


title: Katzenjammer

text: Katzenjammerin jäsenet tutustuivat toisiinsa vuonna 2004 yksityisessä musiikkikoulussa Oslossa. Heitä yhdisti tunne ”ulkopuolisuudesta”. Yhtyeen jäsenien mielestä koulu ei kannustanut omaperäisyyteen vaan opetti vain aikaisemmin tehtyjä asioita.


title: Katzenjammer

text: Yhtye otti nimensä Rudolph Dirksin luomasta sarjakuvasta "Kissalan pojat" (). Sana "katzenjammer" tarkoittaa suomeksi kissan valitusta tai krapulaa.


title: Katzenjammer

text: Vuonna 2008 Katzenjammer osallistui NRK:n levytyssopimusta vaille oleville yhtyeille järjestämään Urørt-kilpailuun, jossa he sijoittuivat kolmanneksi. Katzenjammerin debyyttialbumi "Le Pop" julkaistiin syyskuussa 2008. Albumi oli sekoitus erilaisia musiikkityylejä kuten pop, kabaree, country ja bluegrass. Kappaleet oli säveltänyt yhtyeen ystävä Mats Rybø, ja sovituksesta vastasi Katzenjammer viidentoista instrumenttinsa kanssa.


title: Katzenjammer

text: Katzenjammerin toinen albumi "A Kiss Before You Go" ilmestyi syyskuussa 2011. Albumin sanoitusten ja kansien inspiraation lähteenä oli Jean-Pierre Jeunetin ohjaama ranskalainen fantasiaelokuva "Kadonneiden lasten kaupunki".


title: Katzenjammer

text: Kolmannen albuminsa "Rockland" Katzenjammer julkaisi tammikuussa 2015. Albumia seuranneella kiertueella yhtye soitti ensimmäisen Suomen-keikkansa Provinssirockissa kesäkuussa 2015.


title: Autoilun historia Suomessa

text: Autoilun historia Suomessa alkaa 1800-luvun loppupuolelta, jolloin maahan saapuivat ensimmäiset varakkaat venäläismatkailijat ja toisaalta ruotsalainen teollisuus alkoi kuljettaa tavaraa Suomen läpi Venäjälle. Autojen mainonta alkoi vuonna 1899 ja ensimmäinen autoliike avasi ovensa 1905. Auton kuljettaminen tuli luvanvaraiseksi vuonna 1907.


title: Autoilun historia Suomessa

text:
Suomen ensimmäisiä autoilijoita olivat ilmeisesti 1800-luvun loppuvuosina silloisessa Suomen suuriruhtinaskunnassa omilla automobiileillaan vierailleet varakkaat venäläiset. Myös ruotsalainen Nobel-yhtiö kuljetti tuotteitaan autoilla sekä Suomeen että Suomen kautta Venäjälle. Ensimmäiset varmat tiedot auton liikkumisesta Suomessa ovat vuodelta 1899. Hufvudstadsbladet kirjoitti pikku-uutisissaan 17. elokuuta 1899 "moottorivaunun" liikkuneen Helsingin kaduilla ja "herättäneen yleisön keskuudessa uteliasta mielenkiintoa". Myöhemmin samana vuonna Viipurin Uutissanomat kertoi, että "automobiilivaunun on nähty kiitävän hyvää vauhtia kaupungin kaduilla".
Ensimmäisestä Suomeen tuodusta autosta tai sen tuontivuodesta ei ole varmaa tietoa. Ensimmäinen automainos kuitenkin julkaistiin sanomalehdessä jo vuonna 1899, kun helsinkiläinen Suomen Valokuvaus-, Kauppa- & Tehdas-Osakeyhtiö mainosti Patria- ja Phoebus-merkkisiä lähinnä moottoripyöriksi luokiteltavia ajoneuvoja, jotka kuitenkin oli lisävarusteilla muutettu nelipyöräisiksi.


title: Autoilun historia Suomessa

text: Suomen ensimmäisenä autona on pitkään pidetty kamariherra Hjalmar Linderin Mercedes Simplexiä, mutta nykyään ensimmäisenä pidetään Turussa tullattua liikemies Victor Forseliuksen Benz Velo Comfortablea, joka saapui maahan Lyypekistä Per Brahe -höyrylaivalla 2. toukokuuta 1900. Tampereella ensimmäinen auto on liikkunut vuoden 1902 keväällä. Suomen ensimmäinen kuorma-auto on mahdollisesti ollut käytössä jo vuonna 1903 Turussa, vaikka pitkään ensimmäisenä on pidetty vuonna 1906 Tervakosken paperitehtaalle hankittua autoa.


title: Autoilun historia Suomessa

text: Eri paikkakunnille hankittiin ensimmäisiä autoja 1900-luvun ensimmäisen vuosikymmenen aikana seuraavasti: Jyväskylään vuonna 1902, Imatralle ja Viipuriin vuonna 1903, Lahteen, Vaasaan ja Ouluun vuonna 1906, Poriin vuonna 1907, Saloon vuonna 1908 sekä Alavudelle, Hämeenlinnaan, Kajaaniin ja Varkauteen vuonna 1909. Ahvenanmaalle tuli ensimmäinen auto vuonna 1911.


title: Autoilun historia Suomessa

text: Suomen ensimmäinen linja-auto oli Turkuun 9. joulukuuta 1905 laivarahtina tuotu Scheibler, jolla aiottiin liikennöidä Uudenkaupungin ja Turun välillä. Ensimmäiselle matkalleen omnibussi lähti jo 11. joulukuuta Turun Tuomiokirkontorilta ilman matkustajia. Auton moottorin rikkouduttua Laitilan Kodjalan kylässä auto hinattiin seuraavana päivänä Uuteenkaupunkiin neljällä hevosella. Toiminimi M. G. Stenius kokeili Helsingissä linja-autoliikennettä vuonna 1907 reitillä Töölö–Haagan tienristeys. Kokeilu päättyi kestettyään vajaan vuoden, sillä auto ei ollut "rakenteeltaan sopiva eikä tarpeeksi kestävä". Kolmas tunnettu varhainen linjaliikenteen kokeilu tapahtui Kotkassa keskustan ja Hovinsaaren välillä vuosina 1913–1914. Lupaavasti alkanut liikennöinti katkesi ensimmäisen maailmansodan syttymiseen.


title: Autoilun historia Suomessa

text: Suomen ensimmäinen varsinainen autokauppias oli helsinkiläinen Sergei Nikolajeff jr, joka avasi myös autokorjaamon sisältäneen liikkeensä vuonna 1905. Samana vuonna J. Aaltonen perusti maan ensimmäisen itsenäisen autokorjaamon Turkuun.


title: Autoilun historia Suomessa

text: Koska kaupunkien välinen liikenne ei silloisilla teillä onnistunut, linja-autolle etsittiin uusi tehtävä. 6. toukokuuta 1906 Turkuun kolmen matkustajan kanssa ajetun auton kuljettaja Johan Lambert Stenroos jätti 16. toukokuuta maistraatille ilmoituksen Turun kaupungin sisäistä liikennettä harjoittavasta autolinjasta. Matkustajia ei kuitenkaan ollut riittävästi toiminnan saamiseksi taloudellisesti kannattavaksi, ja seuraavana syksynä linja-auto myytiin Pietariin.


title: Autoilun historia Suomessa

text: Vuonna 1906 helsinkiläinen ajuri Gustaf Wilhelm Orraeus sai luvan harjoittaa vuokra-autoliikennettä. Samana vuonna vuokra-autolupa annettiin myös oululaiselle työmiehelle William Nybergille, jonka Ford oli myös Oulun ensimmäinen auto. Vuokra-autojen määrä lisääntyi nopeasti, ja vuonna 1910 muun muassa Helsingissä oli jo 64 vuokra-autoa.


title: Autoilun historia Suomessa

text: Varhaista autoilua hankaloitti se, että bensiini oli pitkään ostettava apteekista. Esimerkiksi Loviisan apteekki mainosti itseään vuonna 1910 kaupungin ensimmäisenä bensiiniasemana.


title: Autoilun historia Suomessa

text: Automobiililiikenteen järjestyssääntö vahvistettiin Helsingissä 22. heinäkuuta 1907, ja sen myötä auton ohjaamiseen piti hakea ajolupa katsastusmieheltä. Vastaavia järjestyssääntöjä alettiin laatia myös muissa kaupungeissa: Lahdessa vuonna 1908, Turussa vuonna 1910, Viipuriin säädettiin väliaikaiset määräykset vuonna 1911, ja 1912 tulivat voimaan pysyvät määräykset, myös Jyväskylä sai samana vuonna omat järjestyssääntönsä.


title: Autoilun historia Suomessa

text:
Helsingin ja samalla koko maan ensimmäisen automobiilin ajoluvan sai autokauppias, filosofian maisteri Yrjö Weilin 21. elokuuta 1907. Samana vuonna Weilin tilasi Akseli Gallen-Kallelalta Bil-Bol-nimellä tunnetun mainosjulisteen Bilaktiebolaget-autoliikkeelleen Tukholman automobiilinäyttelyä varten; julisteen punaisen avoauton mallina on ilmeisesti ollut juuri Weilinin oma auto. – Nämä tiedot julisteesta on osoitettu olevan kiistanalaisia. Suomen ensimmäinen autokoulu mainitaan perustetun Turkuun vuonna 1912. Asetus ajokortin pakollisuudesta Suomessa astui voimaan kuitenkin vasta vuonna 1923. Vielä 2000-luvulla on ollut toiminnassa useita jo 1920-luvun alkupuolella perustettuja autokouluja.
Ensimmäisenä suomalaisena auton rakentajana on pidetty Koivulahdesta Pohjanmaalta Chicagoon Yhdysvaltoihin muuttanutta John Wickströmiä, joka rakensi vuonna 1898 Caloric-merkkisen auton. Vuonna 1900 auto oli esillä Chicagossa pidetyssä maailmannäyttelyssä. Myöhemmin Wickström palasi Suomeen ja perusti Vaasaan aikoinaan tunnetun moottoritehtaan.


title: Autoilun historia Suomessa

text: Ensimmäinen Suomessa tehty auto oli Tammerfors Linne- och Jern-Manufaktur Ab:n (Tampereen Pellava- ja Rauta-Teollisuus Oy, myöhemmin Tampella) konepajan tehtaan omaan käyttöön vuosina 1907–1909 rakentama kuorma-auto. Auto oli muistitiedon mukaan käytössä pari vuotta, minkä jälkeen se varastoitiin. Tämän tiettävästi höyrykäyttöisen auton myöhemmät vaiheet ovat hämärän peitossa. Tamperelainen seppä Edvard Mendelin rakensi vuoden 1910 tienoilla omaan käyttöönsä kolmipyöräisen moottoriajoneuvon, joka muistutti ulkonäöltään lähinnä hevoskärryjä. Kerrotaan, että Mendelin lähti ajamaan autollaan Poriin, mutta hylkäsi ajokkinsa kesken matkan siihen tulleen toimintahäiriön vuoksi.


title: Autoilun historia Suomessa

text: Varhaisin nykypäiviin saakka säilynyt Suomessa tehty auto on vuonna 1913 valmistunut Korvensuu, jonka rakennutti omaan käyttöönsä Mynämäellä toimineen Korvensuun Maanviljelyskonetehtaan omistaja Frans Lindström. Auto oli rekisterissä vuoteen 1924 saakka, mutta se on yhä ajokuntoinen ja Frans Lindströmin suvun omistuksessa. Sortavalassa toimineen Sortavalan Konepaja Oy:n omistaja Yrjö Horsma rakennutti vuonna 1921 omaan käyttöönsä Riemu-nimisen avoauton, jota käytettiin myös vuokra- ja koulutusajossa. Horsman kerrotaan saaneen innostuksen oman auton rakentamiseen ullakolta löytyneestä auton moottorista.


title: Autoilun historia Suomessa

text: Monet Suomen varhaiseen autohistoriaan liittyvät luvut ja aikamäärät ovat luotettavan tilastoaineiston puutteessa epätäydellisiä. Suomen virallinen tilasto ei edes tuntenut varsinaista autotuontia ennen vuotta 1920. Ensimmäisen maailmansodan kynnyksellä Suomessa on arvioitu olleen noin tuhat autoa, joista kuorma-autoja oli parisataa. Ensimmäisten autojen omistajien joukossa oli tehtailijoita, suurtilojen omistajia, lääkäreitä, pappeja ja asianajajia, mutta myös autoa ammatikseen käyttäneitä. Sodan sytyttyä bensiinin saanti käytännössä loppui ja yli puolet Suomessa olleista autoista myytiin Venäjän armeijalle. Nykyaikaisen autokorjaamotoiminnan Suomessa voidaan katsoa saaneen alkunsa Venäjälle myytyjen autojen kunnostuksesta.


title: Autoilun historia Suomessa

text: Vuoteen 1914 mennessä Suomeen tuodut autot edustivat kymmeniä eri merkkejä, joista suuri osa oli yksittäiskappaleita. Myöhemmin tunnetuiksi tulleista merkeistä joukossa olivat jo tuolloin ainakin Ford, Fiat, Oldsmobile, Benz ja Rolls-Royce.


title: Autoilun historia Suomessa

text: Vuoden 1918 sisällissodassa suurin osa Suomen pienestä autokannasta oli Etelä-Suomessa, jossa se joutui punakaartilaisten takavarikoimaksi. Vähäistä kalustotäydennystä punaiset saivat venäläisistä varuskunnista ja Venäjän vallankumouksellisten muun aseavun ohella luovuttamista panssariautoista. Merkittävä muutos Suomen silloisessa autokannassa tapahtui huhtikuussa 1918, kun Saksan Itämeren divisioona nousi maihin Hangossa ja Loviisassa. Saksalaisten käytössä ollut kalusto oli Suomen silloisissa oloissa valtava, toistasataa moottoriajoneuvoa. Sodan päätyttyä saksalaisten mukanaan tuomat autot jäivät Suomeen ja suurin osa niistä myytiin siviilikäyttöön. Kokonaisuudessaan vuosi 1918 oli Suomessa autoilun näkökulmasta kuitenkin historian vaikeimpia. Nestemäisten polttoaineiden tuonti katkesi, sen myynti kiellettiin ja autojen tuontia rajoitettiin.


title: Autoilun historia Suomessa

text: Auton merkitys liikkumisen välineenä pysyi vähäisenä 1920-luvulle saakka, mutta tuon vuosikymmenen aikana autojen määrä Suomessa kasvoi taloudellisen nousukauden ansiosta nopeasti. Varsinkin maaseudulla syntyi yhä uusia ja uusia "kun minä näin auton ensi kerran" -tarinoita. Verrattuna ensimmäistä maailmansotaa edeltäneeseen aikaan Suomen autokanta muuttui voimakkaasti amerikkalaisvoittoiseksi, sillä sodan heikentämissä Euroopan maissa teollisuus ei pystynyt tuottamaan tarpeeksi autoja kasvaville markkinoille. Ylivoimaisesti johtava automerkki Suomessa maailmansotien välisenä aikana oli Ford, ja sen ainoa vakavasti otettava haastaja oli samoin yhdysvaltalainen Chevrolet. Eurooppalaisista automerkeistä Suomeen tuotiin eniten ranskalaista Citroënia, italialaista Fiatia ja saksalaista Opelia. Vuonna 1928 Suomessa ensirekisteröidyistä henkilöautoista Fordeja oli 32,9 prosenttia, Chevroletia 19,1, Buickia 4,5, Fiatia 3,6 ja Studebakeria 2,5 prosenttia. Vuonna 1938 viisi Suomen eniten rekisteröityä henkilöautomerkkiä olivat Ford (26,7 %), Chevrolet (20,9 %), Chrysler (4,7 %), Opel (4,5 %) ja Buick (4,1 %).


title: Autoilun historia Suomessa

text: Kansainvälisesti vertaillen Suomi autoistui kuitenkin myöhään. Vuonna 1925 Suomessa oli 5 950 autoa eli yksi auto jokaista 566 asukasta kohti. Esimerkiksi Yhdysvalloissa oli tuolloin vain kuusi asukasta yhtä autoa kohti; vastaavat luvut olivat Yhdistyneessä kuningaskunnassa 57, Ranskassa 69, Tanskassa 71, Ruotsissa 96, Norjassa 126 sekä Saksassa 272. Toisaalta esimerkiksi Kiinassa oli tuolloin yksi auto jokaista 39 675 asukasta kohti ja myöhemmin maailman johtaviin autoteollisuusmaihin kuuluneessa Japanissa yksi auto jokaista 2 645 asukasta kohti. Suomessa kurottiin muiden maiden etumatkaa vähitellen umpeen. Vuoteen 1928 mennessä yhtä autoa kohti tulevien henkilöiden määrä putosi Suomessa 112:een, ja vuonna 1938 Suomessa oli yksi auto jokaista 81 asukasta kohti. Vuonna 1938 Suomessa oli rekisterissä kaikkiaan 47 226 autoa, joista henkilöautoja oli 26 179, kuorma-autoja 17 951 ja linja- ja seka-autoja 3 096 kappaletta.


title: Autoilun historia Suomessa

text: Tavallisille kansalaisille autoistuminen näyttäytyi 1920- ja 1930-luvuilla ennen kaikkea auton tulona keskeiseksi joukkoliikennevälineeksi. Suomalainen keskivertokansalainen nousi vielä 1950-luvullakin ensimmäistä kertaa nimenomaan linja-auton eikä niinkään henkilöauton kyytiin, toisin kuin esimerkiksi Yhdysvalloissa. Tämän vuoksi Suomessa oli vielä 1990-luvulla – jo voimakkaasti supistettunakin – kattavampi linja-autoliikenteen verkko kuin monessa muussa maassa oli koskaan ollutkaan.


title: Autoilun historia Suomessa

text: Ensimmäisenä Suomessa autojen sarjatuotantoa kokeili vuonna 1922 helsinkiläinen insinööri Paavo Johannes Heikkilä, jonka johdolla rakennettiin neljä kappaletta Finlandia-autoja. Heikkilän ajatuksena oli, että samalle alustalle voitaisiin rakentaa sekä suurehko henkilöauto että kevyt kuorma-auto. Kumpaakin autotyyppiä ehdittiin tehdä vain kaksi kappaletta, kunnes P. J. Heikkilä & Co -nimisen yhtiön toiminta päättyi taloudellisiin vastoinkäymisiin. Yksikään Finlandia-autoista ei ole säilynyt nykypäiviin.


title: Autoilun historia Suomessa

text: Autojen maahantuonnin kasvaessa perustettiin myös autokoritehtaita, jotka valmistivat kuorma-autojen alustoille aluksi lavoja ja kuormakoreja, hieman myöhemmin myös linja-autojen koreja. Maahantuojista Korpivaara & Halla Oy aloitti oman korituotannon heti 1920-luvun alussa.


title: Autoilun historia Suomessa

text: Kaksi 1930-luvun alun lamassa talousvaikeuksiin joutunutta autokoritehdasta, Oy Autokoritehdas ja Oy Autoteollisuus – Bilindustri Ab yhdistyivät huhtikuun alussa 1931 Oy Suomen Autoteollisuus Ab -nimiseksi yhtiöksi. Uusi yritys aloitti Sisu-autojen tuotannon – autojen nimi valittiin yleisökilpailun perusteella –, ja ensimmäiset autot valmistuivat heinäkuussa 1932. Koko vuoden 1932 aikana rakennettiin 11 kuorma-autoa ja yksi linja-auto.


title: Autoilun historia Suomessa

text: Itsenäisen Suomen ensimmäinen yleinen liikenneasetus, jossa määrättiin, mitä "ajajien oli toisiaan vastaan tullessaan tai toistensa ohi ajaessaan varteenotettava", annettiin 25. helmikuuta 1919. Asetuksessa määrättiin aluksi edellä ajava väistymään vasemmalle, tämä korjattiin asetuksen muutoksella oikeanpuoleiseksi vuonna 1921. Vuonna 1922 annettiin asetus automobiililiikenteestä, joka sisälsi määräykset autojen ja moottoripyörien rekisteröinnistä ja katsastuksesta. Vuonna 1926 tuli voimaan laki moottoriajoneuvoliikenteestä sitä täydentävine asetuksineen. Liikenteen yleisten puitteiden lisäksi niissä määriteltiin rangaistusseuraamukset rekisteröinnin ja katsastuksen laiminlyönnistä, ajokortitta ajosta, ylinopeudesta ja rattijuopumuksesta. Tämä laki oli – lukuisin siihen vuosien aikana tehdyin muutoksin – voimassa vuoteen 1957 saakka. Maaseutua varten annettiin erillinen yleinen liikennejärjestyssääntö vuonna 1928. Autoille ja muille moottoriajoneuvoille otettava liikennevakuutus määrättiin pakolliseksi vuonna 1937.